url: =Khangham leh Khangnote Ngaihsutna Buptuah Ding ~ Hau Za Cin :: ZOMI DAILY\nKhangham leh Khangnote Ngaihsutna Buptuah Ding ~ Hau Za Cin\nposted on 19 July 2015 at 12:10 am Lomkholna: Article, Hauzacin\nKhangham leh Khangnote Ngaihsutna Buptuah Ding\nTuhun leitung pen nidang sangin i ngaihsutna kikak zawta hi. Leitung khantohna i nawk khak a kibatloh man hi a, i tuah i phutkhak thute a kibat nawnloh man ahi hi. Tua i phutkhak thute in i lungsim puakzia leh i ngaihsutnate hong kidangsak ahih manin tuabang ngaihsutna tuamtuamte gawmtuah ding pen makaite adingin nasep lianpi hong suak hi. Zomi khangnote zong hih lam ah i ngaihsutna i zat ding a kisam ahi hi. Banghang hiam cih leh ni khat ni ciangin ei zong a makai sem dingte vive ihi hi.\nTua banga i khantoh laitak in i phawk ding thu pawlkhat om a, a nuai abangin khensuk diudeu ni.\nNgaihsutna Kibanglo Tawh Semkhawm:\nTuhun pen leitung mipilte genna ah khang kidawl tampi nasep khawmna hun hita hi. Computer omma a piang leh khangkhiate ngaihsutna tuam a, Internet hong om zawh cianga piangte lungsim leh ngaihsutzia a tuampi khat hong hi leuleu in tun khutsunga i tawi handphone pan information kingah ziauziau thei hun a khangkhiate ngaihsutna a tuampi khat hileuleu hi ci uh hi. Computer omma a piangte damdam in nasepna pan tawlnga in a sep theih uh zong tawm hiaihiai tawh kibanga, amau hun a beibei hita hi. Tua tawh kiton in khuttunga thukizakna tawi kawma khuasung vakte hun hong tungta hi.\nTua banga khang tuamtuam kidawl diudeute tawh nasep khopna ah bangci gamtat ding, bangci kizop ding, bangci’n ngaihsutna kibanglo leh thupisak kibanglote lemtuah ding cih hong kisam mahmahta hi. Nasepna bek ah hilo in innkuan khat sung nangawn ah nu leh pa leh tate kikal ah kilemtuah dingin genkhop, kikup, kisuihtuah tek a kisam hong hita hi. Biakinn leh khuasung nuntakna ah, kipawlna ah, heisuk heitohna ah zong a kisam thu khat hong hita hi.\nKibatlohnate Lemtuah Ding:\nMimal deihna kibanglo cih bek hong hinawnlo in nasepzia, thupisak nangawn hong kibang nawnlo hi. Lungkimna leh nasepnop lamsang ban ah kipawlzia, kikholhzia ding nangawn hong kibang nawnlo hi. Hihte khempeuh pen mimal khat leh khat kikal ah ngaihsutna a kibatna sangin a kibatlohna hong tam hiaihiai man ahi hi. Ngaihsutna a kibatloh hangin i tuah thute leh i deih a kibang hi – eima hun ciat ah haksa kisa ciat, nuntak nuamzaw ding kideih ciat hi. I muh leh i kalsuannop zia a kibanglo bek hi a, a nuamzaw nuntakna a deih vive i hihi. Tua nuntak nuamzaw tunna dinga i kalsuanzia a kibanglo bek ahi hi.\nNgaihsutzia kibanglo a, kihopih dan zong kibanglo hi. Khut sungah kihopih theihna a om ciang bangin kizopzia hong kidang semsem lai hi. Khangnote in phone tawh kiho ziau a kithuzak ziau pen kizopna kip in ngaihsun uh a, khanghamzawte in mimal mahmah kimu ding, tukhawm in holim ding, kikum ngekngek ding thupisak uh hi. Khangnote in thu kiza peuh leh hunsa a, khanghamte in mimal kimu ding, khut kilen hamtang ding cih khawng thupisak uh hi. Tua ngaihsutna kibanglote hangin khanghamzaw leh khangnote kikal ah kitelkhialhna,kitheihsiamlohna piangsak hi.\nKiho Den Ding:\nKhangthakte in a gennop thute uh phone pan kihoziau, message kikhak ziau, email kikhak ziau cihte tawh hun sa mahmah lel uh a, khanghamzaw deuhte in bel mun khat ah tukhawm ding, maitang kimu a kiho teekteek ding mah thupisa hi. Tua ahih manin kalsuanzia kibanglote a kitelsiam theihna dingin kiho den, kikup den, kithuzak den a kisam ahi hi. Anne khawm, nasem khawm, kimawl khawm, vak khawm cih bangin hun zatna tamsak mahmah ding ahi hi.\nTua ahih manin makai khat in theihsiamna saupi a neih kisam a, lungduaina a neihloh phamawh hi. Khangham khangthakte deih leh utte theihpih kisam a, telpih a ukpih zong kisam hi. A kul leh khangmoizawte makaih in hilh in lamlak hamtang leh hoihzawkaan hi. Kithuhilh vatvat sangin kitonpih, kikholhpih a kilamlah pen khangham khangmoite in nuamsa zaw ciat hi. Makai khat in nasep dan mite lak ding, mite in makaipa tawh sem khawm ding, tua khit ciang mipi in sem dingin makaite in huh ding, mipite in a siam ciang midang tungah hilhsawn ding – tua pen siamna kipiaksawn dan ahi hi.\nKhanghamte in bel mite nasep dan, hihdante za nuam in bildawh uh a, muang mahmah leng ut uh hi. A sep uh ciangin zong etpihpih, kuppihpih cih khawng ut khollo uh a, amau theihna leh siamna tawh sem le uh nuamsa zaw uh hi. Khangnozawte in bel makaite in hilhlo ding, gen lo dingin semkhawm pah ding, muhtang maha semkhawm pah ngekngek ding ut uh hi. Thu tawh kihilhhilh cihte ngak manlo uh a, a khut uh tawh sem nuam pah uh hi. Kua mah peuh in amau mun ciat ah khantohna leh thuthak theihna, sepdan thak theihna nei in ngah peuh le uh nuamsa in kip lel uh hi.\nKizahtak cih ciangin a khangham leh a khangmoite muh dan kibanglo leuleu hi. Lungduai taka bildawh, tungsiahte deihna banga kalsuanpih ngitnget cihte khanghamte in a tel dan uh ahi hi. Khangmoite in bel kizahtak cih ciangin ei lutang sunga ngaihsutna om bangbang genkhia phiauphiau lel dingin tua pan a hoihte kilaksak ding, a lian a neu cih omlo a suakta taka ngaihsutna sungkhia ziauziau cih bang a tel dan uh ahi hi. Khangham sungah min leh za leh kum upatna in ciangtan a neih hangin khangno sungah tua zahta hi nawnlo hi. Tua ahih manin makai i cihte in tua kikal buptuah siam a, ngaihsutna leh deihna, muhna leh telna a kibanglo, a kikimlote a gawmtuah siam, a suih siam ding uh a kisam ahi hi. Tua bang kibatlohna leh muhna tuamte a gawm theih ciangin makai khat pen makai ciingtaak hong suak in a makaih pawlpi, kipawlna in a tup a ngim lam manawh in kalsuan hamtang ding hi.\nZomi khangnote ading deihsakna tawh kong at hi.\nPrevious: Makai nahih leh tangthu gensiam kisam ~ Hau Za Cin\nNext: Zomi Singers Gospel Tour – USA 2015 Schedule\nPython gulpi in ganhing khat singdawn ah anek laitak kimu ~ ZD


timestamp: atn

url: =Sianmang Hawmtel Movie sungpan ka ngahkhak thu 8 :: ZOMI DAILY\nSianmang Hawmtel Movie sungpan ka ngahkhak thu 8\nposted on 2 February 2020 at 8:12 pm Lomkholna: News, Zomi\nMovie sungpan in kangahkhak Thu (8) ong gen nuam ingh\nAmasa in Hih SMHT movies limlak te le Siapa Sia Do Khup le Muntuam tuama om Zomi U le Nau akua mapeuh zahtakna lianpi kongpia hi.\n*1* Cingno in a Upa Kamno kiangah Uaw Inu Ipa Inaute nongvan na hong hawmthawh keng a hizonghin Napianthakloh na Zudawn mahmah kikhel lecin Ut ingh ci hi.\n“hih munah Khangno i hihlaitakin Inu Ipa i U Inau te enkhial-lo Vankhial lokha mah ding hi hang a hizonghin Inuntakna sungah Zeisu aneimi i hihiam cih Zeisu nei a Piangthakmi i hih ding Ongphawk sak hi\n*2* Daaipu in Niangbawi kiangah ei Zomite omlohna munah Zawltaai ni ci-in Niangbawi in zongh I Mipihte omlohna ah zongh Pasian” omhi cikik leuleu hi.\n“hih mun ah ” Kuamah in hong theikei lele phamawh kei e Kasiattat zonghin Mi in Hong theikei peuhleh ci-in Eibek i om hun aomkha hiam’ tuabangin omlozaw in Munkhempeuhah Pasian”om ahih manin igamtatna ah asiangthotakin i omtheih ding Pasian” kihtakzia ding lam honglak mahmah hi\n*3*Thangno in Cingno aw Kei nong It takpi leh (Living together ) Omkhawmni ci in , Cingno inzongh Awleh na ci hetloin Vaciah phot lecin ken ongphawk Nuam ingh cikiau citciat se hi.\nHih munah Nungak Tangval Ki It Kingaih hun laitakin Asiangtho gamtatna pha tawh Pasian maile Mipite maiah Nupa suahkhop ding thu tampi onglak leh ongphawksak mahmah hi .\n*4* C-no & T-no ten alawmpa uh vazong dingin apaina vuah” Nuzen leh atate lamkalah Donghtuakin na om uha, Thangno in Paisuakni acihpen Cingno in Zomi cihpen Amin thupisak dingmaw Ami thupisak ding ci sese hi.\n“Hih munah ” Zomite pen Zomi Zogam aw hongit ingh ci a Online pana ciakciak bek loh ding leh Minam i Itmah bangin Ami te zongh I Ki Itna te Gamtatna tawh ilahciat ding Thu hongphawk sak mahmah hi .\n*5* Niangbawi-in Naugil tawh vakngaplo ahihmanin Alawmte Ph:setin azotciangin Alawm in Ongdaipih ngam keng Ci hi.\n5/ NiangBawi ta, Khualpu in amata lopi in Keita hi ci in Mipi lakah Pulak ek pong hiau hi. “Hih munah” Ihnuntakna sungahI lawm Hoih Imuan Isuante in Hong Taisanin Ong daipihngam keitase mahleh a tawntungin mawhtaleng khialta leng hong It veve Hong angvam veve Zeisu mah i kohmasak ding Hong phawk sak hi.\n*6*Niangbawi’ in Akhialhna Mipi tungah Pulak Nulepa Mawhna na bawlkha ingh ci in Pawlpi mipi maiah genkhia hi.\n“Hih munah” Pawlpi sia/mah Sangsia/mah bangnasem i hia bangpan muntawh makaai i hiphialzonghin I khialhna khatpeuh peuh pen Imm het loin Pasian” maile mipi maiah I Pulak ngam ding Kisam mahmah hi cih hongphawk sak lua hi, #Sia hi lel inngh Makaai hilel-ingh ci a kiliatsak khak loh ding leh Ki hisak het lo-in mawhingh khialmah ingh ci a Ki Niamkhiat ngam ding zongh Hong phawksak mahmah hi\n*7* U Kaamno in Thangno samin hong kimawl uha, Ukaamno Hong Si hi , Kamno in Video alak pen Thangno in Cingno alak tak ciangin Cingno in nasa luamahmah ahihmanin Thu tel-lo pi in Ong Kikhen lawh liangh uh hi. “Hih munah ” Cingno Khial hi”\nInnkuan vaiah Minam vaiah Pawlpi vaiah Itna sungah Thukhat peuhpeuh ah thusiang tel-lo pi in eithu bektawh vaihawma khensat ziau loh ding ahih lamleh Kilungtuak taka Thu khatpeuh vaihawm khawmin ki kup masak diam diam ding te hong phawk sak lua hi.\n*8* Thangno In Peter Lian/ kiangah Laibu ngenin Kitawng kilai keei uh hi. Thangno In Zo ahih manin Laibu angetciang in , Hi bang in adawng Kik hi.\nLaibu cihpen alaibu ngiatin omlo in tu a i kitot kilai teng laibu hiziau hi ci in dawnga , Thupen ikan zawhlaiteng kanding i zawhnawnloh ciang Zuau phuak loding ci citciatse hi.\n“Hih munah ” Thu khatpeuh ikan ivan ciangin I hih theihna bangbang tawh kana thuakding aomle Minam ading sihngamna lungtang neih ding leh Liauna ding aomle Liaungamna ding thuman taktawh kalsuan zia ding kam hong hilh bektham loin Thu manlo pi mawkciak suk niainuai lohding thu a teltakin Kan masaih mawkpau pheng loh ding *Zuau *gen lo ding cihte hongphawk sak hi\nHibang dan in Ken Pilna tampi na ngah kha ingh , no a tezongh anuaiah hong gelh vo lawmte\nSIANMANG HAWMTEL tawh kisai in Khui aleisak sumle paiah ma apang Limlak khangno te hita leh I Siapa Sia Do Khup zongh Topan Cidam Khansauna Thupha hongpiaksak lailai henla , hih khui a enkha amukha a simkha khempeuh Topan Thupha hongpia kimciat ta hen. Anointed Kimpi\nPrevious: Lungkiatna ~ Dr. Ngul Khan Pau\nNext: Mi tampite ading a manpha khinkhian mikhat ~ Lian Tuang


url: =Upna leh Kei Updan Kikeelki ~ Rev. Fr. Damian Dal :: ZOMI DAILY\nUpna leh Kei Updan Kikeelki ~ Rev. Fr. Damian Dal\nposted on 1 June 2015 at 6:15 pm Lomkholna: Article, Biakna, DamianDal\nUpna leh Kei Updan Kikeelki\nTuhun mihingte i nuntakna in khantohna hunsungah i lut mahbangin, siattheihna leh dahhuaina lianpi tetawh kimawl a, nuntakhun zong ahihi. Tuma kumzalom hun lai pan kipan in, mihingte in leitungah apiang, leitungah a om nate tungah ukzawhna, letcipzawhna, thuneih zawh nading hanciam in, tu in ahih leh khatungbek hinawnlo in, leitung dangte tung nangawn ukzawhnang kihanciam ta hi. Mihing te in nakhempeuh te tung ah ukzawhna aana neihzawh nang hanciam in i omlai takin, mihing le mihing ukzawh nading lampi kimangngilhta hi. Hih thu hangin, nidang hunlai sangin tuhung ciangin, mikithahna, kido na, kibawlsiatna te hong tam zaw in, mite in, kei utbang, kei deihbang, kei upbang ci in, amau te uutna, upna, theihna bek uh bia uh ahih manin, leitungin siatna lamah hong manawh semsem zawlai hi. Kei uutbang, kei upbang, kei sanbang, kei deihbang ci in, kei cih (subjectivism) bulphuh in, Pasian nangawn kei updan, keisan dan, kei zuinopdan, kei teldan, kei thangah dan cihbangin Pasian deihna sangin, “kei” cih kibulphuh, kimasak zaw ta ahih manin, tua bang upkhialhna, ngaihsut khialhna in leitungah, innkuansung kizopna, u le nau kizopna, beh le phung kizopna, khua khat le khat, gamkhat le gamkhat kizopna te susia in, kitotna, kiselna, kilangneihna piangsak hi.\nHih thuhangin, tua bang mite in, amau utdan, amau sandan, amau updan, amau thangah dan, amau lawpdan a, alawppih theilo mite pen, gal in sa in man in, simmawh in, that in, bawlsia uhhi (religious extremists te). Tuhun ah mihing te in alau penpen leh, akihtak penpen te in kua te ahihiam ihcih ciangin, Pasian thu umlo te ahi hetkei hi. Amau uutdan bek a a um te, amau sandan bek thupi asa te, amau deihdan le amau lungkim dan bek tawh Pasian a um te ahihi. Leitung ah pilna nam tampi oma, tua pilna namkhempeuh te in mihing te khantohna ding vive ahanciam ahihi. Ahi zongin, mihing khantohna man taktak in, mihingte ngaihsutna leh sepkhiatna tungah kinga lo in, nakhempeuh apiangsak pa ahi, pilna kipatna Pasian deihna banga nuntakna bekin khantohna man leh khantohna picing hongpia ahihi. Hih thu hangin, mihingte pilna, deihna leh utzia, upzia, sanzia te in Pasian deihna, Pasian utzia leh Pasian sannop upna le pilna nasepna te ahih kei leh, tua pilna tua upna in leitungah sihna leh siatna piangsak tawntung hi.\n2010 kum in ah Tedim ah kumpi ulian khat in hici in genhi: Khamtunggam asusia pen Pasian nasem akici te vive hizaw hi, ci hi. Tua hongcih laitak in sanhak leh ngaihsut hak kasa hi. Tua mipa in, Kawlpi kuam, Tamu, Tedim Falam le Hakha cih te ah na ka sepzawh kumsawmnihval ta hi. Pasian nasem hi ing aci te zah in khamtungah mikhemngam kamu kei hi, cingam hi. Amah pen thukan te leh, gamsung gampua thusit thuzonna zumah nasem khat ahihi. Ama thugen man hi/manlo hi cihpen tuhun ah eite mit tektawh en in, i khinkhai ding thupi mahmah ta hi. Pasian pen eite bawltawm milim ahi kei hi. Eideih bang hongbawlsak ding, eideihbang hongvai hawmsak ding, eideihbang asemding in Pasian a nungta ahi masa kei hi. Ei mihing te in Pasian bawlsa ihihi. Tua ahih manin, mihing te in, Pasian deihna banga nungta ding, Pasian deihna banga nasemding, Pasian deihna bangin vaihawma i leitung nuntakna ah Topa hoihna leh Topa hongit nate anuntakpih ding ihi zaw hi. Tua hina pi in, tu hunciangin, mitampi te in, Pasian ka um hi, kasanghi icih hangin, kei sandan, kei updan, kei thangah dan, keilawpdan, kei lungkimdan cihtawh kinungta ahihmanin, Pasian deihna sangin, mihing tedeihna-Keideihna (subjectivism) kithupisakzaw ahihmanin, Pasian ka umhi aci innkuan sungkhat nangawn, eisan dan, ei updan leh eilawp dan hongki lawppih lohciangin, kitotna, kisel na leh nupakal kikhenna nangawn i piangsak zen hi.\nKeisan dan, kei updan cih bek thumei let in kinei in, Pasian nasem akici mitampi te in, lungsim siangtho mitampi takte lungsim sungah guza khah ahih manin Khamtungah Jesu ka up ahi aci minih kilemthei lo in, Jesu honpa le\ngumpa in kasanghi aci nupa nih in lupna nei khawm theilo in, annkuangkhat uumkhawm theilo hi. Tua thuhangmah in, u le nau sungthu ki keelkisak in, beh le phungsung kikaai awk a, khuasung gamsung kikhenkhapna pianghi. Sehsuah manman apia mite, sumtampipi apia mite thuphangahminam, thupha innkuan, thupha ngah mimal ci in, Laidal golpipi pia in kipah tawi a, ahi zongin, amau sumngahna thu ippih in, thusim in kikoihsak hi. Hih thute in, Khamtung ahoihsak ding thute ahihlohna thu eite in mit in mu in, nisim in ihsin thute vive ahihi. Tua hangin, atunga i gen, kumpi ulian pa thugenna khialding in kalamen ngamkei hi. Tuhun khangthak Jesu honpa le gumpa a asangmi te in updan, sandan ki enkik in, honghon Topa deihbang, utbangin i upzawhnang hangciam in, updan siamciatni ci in, tha i kipia hi.\nRev Fr Damian Dal (Nimdildial)\nPrevious: Lamphei tawndah leh thupha ngaidah omlo ~ Dr. Sian Za Kham\nNext: Christian nuntakna ah a kisam picinna (Growth) ~ Suangh Dal


url: =Nisuh nipi panin sinding ~ K. Lang Kap :: ZOMI DAILY\nposted on 9 April 2017 at 7:44 am Lomkholna: Article, Biakna\nNISUH NIPI tungtawna thupiangte enkhawm in kisin ding omte sinkhawm dih ni. ZBC in Nisuh Nipi pen hun thupi mahmahte lak a khat in zang den i hih manin gualzawhna tawh Jerusalem ah Topa Jesu a lutna hanga min tuamtuam i muhte nuntakzia (character) enkhawm ding hi hang.\n1. Topa Jesu : I Topa Jesu pen leitungah a hun nunung ding a zang hi ta hi. Pahtawina leh phatna tam ngah het lo hi. Nidang laiin Juda pasalte ín kumsim in Paisan Pawi zang dingin a gante uh tawh Jerusalem ah a paikhawm zelzel uh hi. I Topa Jesu zong Jerusalem ah tua Paisan Pawi zang dingin pai a, Aman bangmah keng loin, Ama’ nuntakna a pia dingin a pai ahi hi. Pasian leh mihing kikala kikhenna om pen, Ama’ pumpi kipiakna hanga mawhmaina i ngah kik theih nading in Amahmah kithoihna dingin hong kipia ahi hi.\nKilemna Kumpi a kicih mah bangin mihing leh Pasian kikalah kilemna Kumpipa ahi hi. Kilemna Kumpipa ahih hangin a kiniamkhiatna lim lah nading in gualzawhna tawh Jerusalem a lut ni in lano (donkey) tungah tuang hi. Nidang lai in kumpi leh kumpi kilemna a bawl uh ciangin la (donkey) tungah tuang thei zel uh hi. Kilemna Kumpipa ahihzia hong kilang mahmah hi. Tulai kumpi uliante dinmun tawh enkak lehang kilamdang mahmah hi.\nKiniamkhiatna in gualzawhna ahi hi. Nupa kalah, Pawlpi sung leh vaihawmna khat peuhpeuh ah kiniamkhiatna loin kilemna om theilo a, a kam tamtam, a pau hangsan tata gualzo tuan lo hi. Jesu’ lim pua-in, i omna ciat ah gamta ni.\n2. Lano : Mizogam ah la tam muh lo hihang. Ahi zongin, a tangthu a theite ín a gen uh ciangin, gan dangte sangin kivazaw ci uh hi. Tua mah bangin sin nai loh lano zong khuaval-in, le mahmah ding hi. Jesu tuan nading lano ahih leh, a kisin lo ahih hangin Jesu tuan ding ut mawk a, Jesu thu mang tazen hi. Gensa mah bangin Jerusalem ah gualzo a Jesu a lut ni in lano mel kidawklo hi. Mipi in lano mu loin Topa Jesu bek mu uh hi.\nEite zong Jerusalem thak, Vangam lam zuana i pai laitakin, Pawlpi sungah, innkuan sungah ahi zongin Jesu mel kidawksak ding hi hang. Jesu mel kidawk lo a, i siamna, i pilna, i hauhna sum le pai, i beh i phung leh i hatnate a kidawk zawk ciangin tuate in Jesu’ mel liah in, haksatna leh ze-etna lianpi kituak lawh thei hi. Lano pen ganhing ahih leltak hangin, a tunga tuang Jesu pen Kumpipa ahih manin amah zong kipahtawi khawm hi. Eite zong miten ganhing bang lel in hong mu phial ahi zongin, Jesu nei in i tungah tuangsak peuh lehang, vantung Jerusalem ah hong kipahtawi veve ding hi.\n3. La neite : Topa Jesu in, mi nih sawlin Jerusalem ah lut a, a tuan nading Bethani khua ah la a kikhih a om ding thu leh va sut dinga a sawlthu I mu hi. A neite ín a dot uh leh, ì Topa ín deih hi cih lel ding pen thu haksapi hi ding hi. I kileisa nangawn zong a leipa leh a zuakpa muh loh a na kilei ngei lote i hih laitakin, la neipa in Topa’ deih thu a zak ciangin, a la tungah thu nei nawn het lo a, phal taka a kaihsak pen ettehhuai mahmah hi.\nI Lai Siangtho in a la neite’ dinmun gen kha lo hi ding hi. Mimal maw, nupa kop maw, innkuan khat maw kithei lo hi. Bangbang hileh, Topa a dinga a kiphalna etteh huai hi. I gamah Topa na sem dingin ei i pai thei kei zong, Topa ín a deih banga a zat dingin i tanu-tapa khat beek zong phal lo, sawl zo lo, sawl ngam lo, sum tha tawh lah pang tuan lo, neihsa tawh lah pang tuan lo, i piak sunsunte lah a zattak loh tata, a hoih lo tata i phal uh hi. I hun leh ni hi taleh, ahoih teng sun khuavak hun sung eima na sem in zan kikhawm ding nangawn in i hun i pia zo kei hi. Cim lua, sep ding phamawh neih loh ciang bek in Lai Siangtho a sim, a kikhawmte i hi hiam? Topa Jesu tuanna lano neipa in ahih leh, a lano a zatman ngen loin pia hi. Topa ading in i zi, i pasalte, i nu leh pate, i tu leh tate, i neihsa lamsa, i pilna siamna, i hun leh nite piak kisin dih ni.\n4. Mi sawl nihte : Topa sawl ahih tei hangin man kipiasa lah hi lo, a neite phalna om lopi a la va kaih mawk ding pen thubaih hi lo ding a, thuman kisam mahmah ding hi. Amaute nih in lano kai in Jerusalem a lutpih uh a, Jesu kiang a tunpih mah bangin eite zong mawhna henkol tangte a sutkhia ding leh Van Jerusalem ah Jesu khephung a tun dingte i hi hi. Kamtai a mapai mi nihte bangin eite ín zong Jesu i huh theihna, i panpih theihna hun leh ni tampi om ding hi. Vaksuk vaktohna ah Jesu thu-um, Khristian hoihtak i hih nak leh, hih ding leh hih loh ding, sep ding leh sep loh ding i theihtawm ding, i sintawm ding tampi om hi.\n5. Mipite : Mipite ahih leh kamsang Zakhariah in a genkholh Messiah hong tung ding a cih uh hong tung ahih manin cihna ding thei loin, lungdam lua kisa a phat ziahziah in awng ziahziah uh hi. A neupen pan a lianpen dongin a nunglam leh mailam ah a paite in, Hosana ….. ciin awng ziahziah uh hi. Hosana í cih pen ‘tuín hong hon in’ í cihna ahi hi. Rome kumpi ukna nuai pan suahtak ding ngaklah lua in thum uh hi. A neihsa uh khat zong siit loin, Kumpipa pai nading in a puansilh lai uh lei-ah phah in, a neilote ín sawlhing khiak in phah uh uh hi. Rom kumpi ukna nuai ah a hau a zawng kideidan lua ahih manin, mipilleh mimawlte dinmun a kibang ding deihna ahi hi. Tulai hun a mihon lamzuihna (procession) tawh a kibatna zong om hi.\nLungdamna Ni ahih laitakin mihonte ín zong nget/kalh (de- mand) mah na nei uh hi. Ahi zongin tulai hun tawh a kibat lohna khat in, hih lamzuihna pen phatna, pahtawina tawh lamzuihna ahi hi. Tulai hunin, kumpi hoih hi, ci a pahtawina lamzuih sangin, lungkimloh lah nadingin lamzuihna tamzaw hi.\n6. Farisaite : Tua bang, mihonte ín Topa pahtawi leh phat a a kiko ziahziah laitakun Farisaite ín Topa Jesu kiangah mihon awngte kham dingin ngen uh hi. Tua mah bangin Satan in Topa i phat ding, i pahtawi ding hong phal loin hong kham thei hi. I zi leh tate tungtawn in, i pasalte leh lawm le gualte tungtawn in, amah phatna lasak ding, biakpiak ding hong kham thei hi. Nungakte pen tangvalte ín zangin, tangvalte pen nungakte tungtawn in, sum le pai leh a tuamtuam zangin Satan in leitung hoihna a vul pak dingte a kip ding bang kek in hong khem thei hi. Ahi zongin, Topa Jesu in, ‘Hih mite ín hong phat loin khawl ta le uh zong, lamdung a suangte beek in phat in awng veve ding uh hi,’ ci hi. Sing le suangte a kiko sangun, phatna ding aw nei a, pahtawina ding khut le khe, mit leh bil neite’n i phat ziahziah ding a kilawm hi.\nThukhupna : Topa Jesu in Jerusalem a tamlawh thu zong i mu hi. A Judah mipihte sung pan uliante, siampiliante leh laitheite ín a Kumpipa uh Jesu a theih loh lamtak Jesu in thei hi. Jerusalem khuapi zong A.D 70 a Rom kumpipa Nero in mei tawh a hal tum ding zong mu khol hi. Tua ahih leh, tuni-in ah, ulian tampi, laisiam tampi, mihau tampite ín a Kumpipa uh Jesu sangin kumpi dang, Pasian dang bia a phat a, hun hoih tampi a zang khialte bang kei ni. Mite ín Topa Jesu Honpa in sang a, zing sima bia a, phatna leh pahtawina tawh a kikhop ziahziah lai un, nang koilai ah na om hiam? A aw neih zah uh siit lo a, mite ín Topa a phat ziahziah lai un, siampiliante leh uliante tawh na kibang kha hiam? Na Topa phatna in awng kei lecin suangte hong kiko veve ding hi. Topa ín a thu thupha hong piaksak ta hen. Amen! K. Lang Kap (Champhai, Zomi Christian Fellowship, Delhi)\nPrevious: Paunak 22:6 ~ Dimno’ Pa\nNext: Malaysia Airlines te vanlengkhat Sibu Airport ah apei taalgawp, aliam omlo ~ ZD\nTuitawh Innkang huhna piakkhiatna kinei thei\nNa Hoih Sep ~ Pau Khan Sing


url: =Piantit Paina ~ Sia Mangpu :: ZOMI DAILY\nPiantit Paina ~ Sia Mangpu\nposted on 29 January 2016 at 7:01 am Lomkholna: Article, History\nLeitung galpi masa 1914-18 hun ciangin leitung mun khempeuh ah huhna kin gen kawikawi hi. Mangkang kumpite in a mau ukna gam sung panin a kisam bangbang in huhkim na ding thu a om ciangin, Tedim gam panin mi 1,000 ki kaikhawm hi. Tuate Tedim ah training kha 3 sung kipia masa hi.\nMay 27th 1917 in Tedim pan Gunkhawm lam manawh in ki ding khia a Gun khawm panin teembaw tawh Myangyan dong ki pai hi. Tua takah nik leh puan (Uniform) ki thohsak hi. Tua panin meileeng tawh Zangkong tembawipi khawl na dong ki pai hi. Zangkong panin teembawpi tungah Calkatta, Bombay, Eden, Suez khuapite nawk in Italy gam tuipi gei zui in ki pai aa, 1917 August 15 ni-in Piantit gam Masel khuapi ki tung hi. Tua khua khuapi tun ciangin ni (6) sung kit awl nga hi. Tua hun sungin a pawl a pawl in siskin, platun kampany cih bangin kikhen hi. Tua khit ciangin, gal sung van teng leh khuadam mahmah ahih manin, khua lum puan ki thohsak hi.\nMasel khua panin meileng tawh ki puak khia leuleu in Piantit (Franch) leh Belgium gamgi Germanyte khawlmun lui khat ah ki tungsak hi. Gal kikapna phual tawh tai 25 bek ki gamla aa, thaupi gin khawng zong ki za thei hi. Thamlo in thaupi tang zong omna phual hong tu thei zel hi. Khuamial ciangin, gal kikapna lam ki gal et thei aa,, gal kikapna thau ging leh mei kuang, khua phelep bangin phia zaizai ki galmuh thei hi. Thautawi galkap taktak ki hi lo in Kuli nasem, gal sung aa inn sia lo sia leh, na siate khempeuh a kaikhawm a siangsak dinga ki kuan, Mangkang mi, India mi, Negro mi, Khamtung Zomi, Tangkun a vekpi-in kigawm mi 50,000 val kipha hi. Hihte pen Labour Corp ki ci hi.\nKumpipa King George V. in Zomite mu nuam ahih manin Captain E.O Fowler makai in hi teng tawh pai hi.\n1) Mang Pum\n2) Thawng Za Kai\n3) Song Theu\n4) Kam Za Mang\n5) Vung Za Kham\n6) Thuam Pau\n7) Vial Zen\n8) Hau Za Nang\n9) Hang Khaw Chin\n10) Chin Ka\n27th March, 1918 kum in London pan giahphual ki tungkik hi. Kam Hau uk pan-a kuan khia teng Paltan tum suak pah ding kici ahih manin Paltan nasepna teng a en dingin India Paltan Sang omna Luan khua ah kipuak hi. Tuate pai khit a zan ciangin giah phualpi ah thautang innpi bomb ki khiat ahih manin Sukte uk pawl teng a gal taina panin inn lamah ciah suak thei pah hi. Tua hun pawlin Khamtung gamah Khalkha leh Kuki pawl in Mangkangte lehdo in, gal piang ahih manin pasal khempeuh kili in ki kuan khin aa, lo kho ding zong ki om lo hi, cih thu ki za hi. Tua ciangin inn lam kilung himawh mahmah aa, kuamah paltan tum nuam lo in inn lam ciah ding longal thu dang bangmah ki ngaihsun nawn peuhmah lo hi.\nNihvei thumvei ki nuak aa, teembaw phual lam manawh in ki pai ngeingai mawk hi. Tua ciangin Mangte zong lung himawh mahmah uh aa, galkap Mang lianpenpa khat pai in hehnem in, kho nil oh hi. Ahih hangin ciah nopna thu bekbek mah hi den lel ahih manin a khoh khoh hangin kho zo tuan lo aa ciah na ding teembaw khat vai hawmsak ta hi.\n1918 kum July kha sungin ding khia uh aa, August kha sungin Tedim tungkik uh hi. Cina zato lum pawl October kha sungin tungkik uh hi. Piantit (Freach) gamah kum khat leh kha guk sung om man uh hi.\nPiantit (Freach) pai ding a kicial hun lai in Piantit paite a sipah ding, inn lam a zuan thei nawn dingin ki ngaihsun lo ahih manin inn luah ding tapa U pen peuhmah ki paisak lo-a, a pai ding dang a om lote bangin a ta upen a pai tangin apa bang a pai zaw om hi. Piantit pai dingte hi bangin ki zol lai hi. Doll eh thau ngah thei, Medal zong ngah thei, Innmun logam zong deih bangbang ngah thei, lo zong eka 30 nei thei, cih dongin ki gen hi.\na) Ong kit hang ven vaimang na khan ciautui len nak ong thon e,\n1) Pian tui a gam lei aw e, sial za tam tuang a tun’ na,\n2) Sial za tam pian tui ngak hen aw, I sau lam zong ta ni e.\nPiantit gam ah kivui teng\nGalpi masa sung aa Piantit gamah Zomi a si teng (Chins who died in Franch 1917-1918):\nAmin & Asih kum\n1) Pu Sian Lut 09-03-1917\n2) Pu Ngo Kam 19-10-1917\n3) Pu Kai Ngin 23-10-1917\n4) Pu Ngul Ngin 24-10-1917\n5) Pu Gin Neng 26-10-1917\n6) Pu Kam Nang 28-10-1917\n7) Pu Tut Lang 29-10-1917\n8) Pu Vum Dai 31-10-1917\n9) Pu Son Neng 07-11-1917\n10) Pu Tuang Pum 09-12-1917\n11) Pu Vial Dam 09-12-1917\n12) Pu Ma Ha Peng 21-12-1917\n13) Pu Thang Eng 25-12-1917\n14) Pu Zuan Pum 28-12-1917\n15) Pu Pau Pum 29-01-1918\n16) Pu Lang Za Khen 11-02-1918\n17) Pu Ngin Dam 07-03-1918\n18) Pu Kam Ngul 27-04-1918\n19) Pu Tual Kim 04-09-1918\n20) Pu Suan Thong 29-01-1918\n21) Pu Lun Kap 07-12-1918\nPiantit ah Galpi masa sunga a si mite ki vuina han ah hi teng ki vui uh a tu dongin zong om lai aa ki en thei hi. Hoih takin hankeemte’n kem uh hi. Nidang lai-in gamdang pai ding kut zawh loh ahih hangin, tu hun ciang in gamdang pai ding kituh zo lo hi. Ei mi gamdang pai thei, Piantit gam nawk kha khangno na om uh ciangin hih i mipih, ipu ipate han, i sanggamte omna han en ding, dai va hawh leh uh cin, itheih loh hangin amau na nuamtuam pha mahmah kha ding uh hi.\nZOMI INNKUAN LAIBU (J. Gin Z Tawng, Naulak. December 30th, 1973)\nPrevious: Ngaihsun pha ni ~ Zomi Quavadis\nNext: Nang koi pen hoih na sa a ~ Lian Tuang\nMakai siam le nungzui hoih ~ T. Sawm Lian


url: =South Korea aom US Ambassador pa tempan tawh at thuak :: ZOMI DAILY\nSouth Korea aom US Ambassador pa tempan tawh at thuak\nposted on 5 March 2015 at 2:26 pm Lomkholna: News, Sawltak, USA, World\nSouth Korea gamsung aom US Ambassador pa Thursday zingsang in Seoul khuapi sungah tempan tawh amai leh akhut ki kuihsak, ki at sak cih Fox News pan kiza hi.\nUS Ambassador pa minpen Mark W. Lippert hi a, tempan tawh at athuakkhit ciangin anai aom Hospital khatah ki puakpah hi. Amai akhut apumpi tungah si tawh kidim himah taleh amahleh amah lam paizolai veve hi.\nMark W. Lippert pen zingsang Breakfast nekkhit ciangin Central Seoul ah Lecture khat akahding hi a, apai madeuh zingsang 8am pawlin bawlsiat athuakvat ahihi.\nMark W. Lippert pen Seoul Hospital ah Surgery aki bawlkhit ciangin bangmah nawngkaina omlo hi ci’n U.S. Embassy in genkhia hi.\nTempan tawh asuampa pen kum 55 aphakhin Kim Ki-jong kicipa hi cihzong Korea Police te’n genkhia uhhi. Hihbang in temtawh a at laitak in “South Korea leh North Korea ki gawmkhawm huaihi” ci’n awngkawm kici hi.\nSouth Korea gamsung ah US galkap te’n South Korea tetawh Military Exercise abawlkhop uh pen adeihlo hiding cih ki ummawh hi. Tua Military Exercise hangin South Korea leh North Korea gamnih ki lemna pialo bekthamlo, ki langdona piangsak zawding ahih manin US Ambassador pa amudah hiding cih kiza hi. ZD Sawltak\nPrevious: Rev. Gin Khan Pau Tawntung Tawlngakna (New Delhi)\nNext: Nu Ngai Hau Cing (Tungzang, kum 81) in hong nusia\nPentecost leh Babel Tausang Ki Keelki (1) ~ Rev. Fr. Damian Dal\nTulaai Leiitung Thuthang Tuamtuamte Updates (Sep 22)\nZYA Weekly News :: 29 August 2014\nKa muhpak US Gamthu pawlkhat (7) ~ Awn Za Pau\nNorth Korea te Missile thaupi lotkhiat Japan gamsungah tusuk ahih manin kibuai litlit


url: =12 October 2019| Sabbath 41na “A hoih pen Pasian pia in” ~ MUC\n12 October 2019| Sabbath 41na “A hoih pen Pasian pia in”\nAdmin 7:21:00 PM Articles, Offertory Reading Zomi\n12 October 2019 Sabbath 41na\n“A hoih pen Pasian pia in”\n“Pasian in leitung mite hong it mahmah ahih manin ama Tapa a um mi khempeuh si nawn lo-in a hin tawntung theih nadingun a Tapa neihsun a hong piak dongin a hong itna a hong lak hi. (John 3: 16).\nJesuh sungah Pasian in a hong piak theih na hoih penpen hong pia khin hi. Piakna in Pasian’ nunzia hi. Pasian in hong pia masa hi. Pasian in a hoih penpen Jesuh sungah hong pia hi. A hong piakna hangin tawntung sihna pan hong honkhia hi. Tam taleh, tawm taleh i piak ciangin zong Pasian in a hoih pen mah i piak ding hong lamen hi.\n“Israel mite sung panin ahi zongin Israel mite sungah a peem mite lak pan ahi zongin mi khat peuh in biakna a piak ciangin, thuciamna a tunsakna hitaleh meihal biakna-in Topa’ tungah a kipia uthu- a biakna hitaleh, hong kisan theih nadingin bawngtal hitaleh tuu hitaleh keel hitaleh, a sitbaang lo a pa khat na pia ding uh hi. Note in a sitbaang khat peuhpeuh na pia kei ding uh hi; bang hang hiam cihleh hong kisang zo lo ding hi” (Siam. 22: 18 – 20). A hoih pen i piakna tungtawnin Pasian in i piakna hong na ciamteh hi.\n“ Topa in i sumpite a kisam hi lo hi. Amah i piakna tungtawnin Topa a hauhlawh ding hi lo hi. Ahi zongin kipiakna tungtawnin a hong hehpihna hangin lungdamna i pulaak ding hong deih hi. Tua lo lampi dang om lo hi.” Ellen G. White, Review & Herald, Dec. 6., 1887. “ A neu pen hi phial taleh, kiniamkhiatna tawh Jesuh tungah na piak ciangin Pa mai-ah a namtui, etlawm biakpiakna-in na sang hi. Lungsim khempeuh tawh Pasian itin, na hih theihzah sit lo-in kipiak ding Pasian’ deih ahi hi.” Ellen G. White, Counsels on Stewardship, 161.\nThuumna: Topa tungah a hoih penpen bang ka pia ding hiam?\nThungetna: Topa aw, Jesuh sungah a hoih penpen nong pia hi. A hoih pen, ka hih theihzah uh tawh lungdam kohna kong pia uh hi. Amen.


url: =Mit cidam nang ~ Dr. Sian Za Kham :: ZOMI DAILY\nposted on 14 March 2014 at 11:00 am Lomkholna: Article, Health, Sianzakham\nThupatna: Nuntakna nei mihing le ganhing khempeuh aa ding inMittang pen athupi mahmah khat hi cih ih thei tek hi. LaiSiangtho sungah na mit un note pumpi aa ding in meivaktawh kibang hi. Na mit uh ciim leh na pumpi khempeuh unhoih tak in thuthei aa namit uh mang leh na pumpi uh aa ding in khuamial ahi hi. (Luke 11:34)Tutung in mit dop dan ding leh mit aa ding aa hoihmehteh mehgah te anek huai dan anuai aa bang in kikup dingin kong tel khia hi.\n7. Mitkhaumuh na ahoih nading in kawlkai (Sweet pota-toes) nek ding hoih hi ci in kiciam teh hi. Kawlkai sung ah Vi-tamin A om aa tua in mit khuamuh na hoih sak aa, adiakdiakin zankhuamial sung ah mit khuamuh na khang sak hi cih kimu khia hi. Nidang ihpu/pa te hun lai in Vitamin cih bangkiza kha vet lo. Ka neu lai in zatui a ki gen teh Quinine lo ngalom lo hi. Tua hi aa, Leitung gal pi Nihna sung in galtai buk aacinatna khem peuh ah Ku-nai ci in khavelval kidawn hi.\nKawlkai hioh na tawm gen nuam ing. Tuhun ciang inbuhsih lo ngal an in kingaih sun nawm lo hi. Ahi zong in keineu lai ciang ciang in vaimin leh gatam, kawlkai, baal , behulhakai, sii-mai cih bang te anpi in ki ne ngai hi. Kawlkai- tongki ci amin laam a kihuan, tamta tawh tumtan tiltel in nisa ahkipho keu aa, akeu sinsen in bem sungah kikoih in gathuktawh kitui huai aa, tua pen an pi in kine hi. Ih khanglui miteamit uh atek dong in aciim kilkel na pen kawlkai anek manuhhi in teh cileng ki khial lo hi.\n11. Nipi kalkhat in Spinach ([if;Eke,f), vokan ling neilo mehteh te nipi khatin ninvei ne ding. Lutein kici datnamkhat Spinach sung ah om aa, tuain Cataracts leh MacularDegeneration apian din gkham ciin kantel na pan kimu hi.Spinach pen nganhuam ahih kei leh garlic (Phulun) tawh helin sathau in kang ding.Hih lai asim kha te tung ah Topa Pasian in thupha hongpia tahen. Dr. Sian Za Kham M.B., B.S., D.A., M.A. (Theo)\nPrevious: Pasian’ hang bek\nNext: Vuihtheih khamtheih zatna


url: =Philemon 1 (Philemon 1)\nTungah Paul ii Laithak (Paul's Letter to Philemon)\nPhilemon sia Tapidaw thupi khat hi a, Colossae pawlpi mi khat hi tuakin, Onesimus a kici sila khat a neipa ahi hi. Hi sila pa sia a topa kung panin, taikuu a taciangin tua laitak thongsung a om Paul taw kimu luilam hi. Paul tungtawn in Onesimus sia Tapidaw hong suak hi. Paul in Philemon tungah a laithak na thu sia Paul ii a puak kik a sila pa taw a kilem kik natu Philemon tungah a nget sakna hi a, maw a kimai sak sila pa khat bang bek hi ngawlin, Tapidaw unau khat bang a kisaan kik natu nget sakna lai ahi hi.\nPhilemon pokna 4-7\nOnesimus atu nget sakna 8-22\n1Christ Jesu atu a, thong a taak Paul le ih suapuipa Timothy in—\nih ngualtam le ih nasep puipa Philemon tungah, 2Philemon le na inn ah a kikhawm pawlpi le ih suapuinu Apphia le ngalkap bang a, ih seppui Archippus tungah lai kong thaak hi.\n3Ih Pa Pathian le ih Topa Jesu Christ in thuthiamna le thin nopna hong pia tahen.\nPhilemon ii Itna le Upna\n4Suapui Philemon awng, thu ka nget simin na min kong lo a, ka Pathian tungah lungdam ka ko hi. 5Banghangziam cile, Pathian mihing a kici peuma na itna le Topa Jesu sungah upna na neina thute ka za hi. 6Ka thu ngetna in, thu umte ih hina taw ih kipawl khopna sia Christ taw kikop a, ih nuntakna sungah ih nei thuphate theampo a thuk zaw in ih tel thei natu, a pian natu ahi hi. 7Suapui awng, nong itna in, kei atu lungdamna lian mama le hanthotna nasia takin, hong pia hi. Pathian mihingte theampo ii thin nong nuam sak hi.\nOnesimus atu Nget sakna\n8Hi thu hu in, Christ sungah na suapui khat ka hina taw, sep tu a kul khat sia hangsan takin kong sawl ngam hi. 9Ahihang nang hong it ka hikomin, kong thuum vawt zaw hi. Keima Paul sia Christ Jesu ii tongciin hi a, ama hu a, tu laitak mama in thongtaak hi napi, hi bangin thuumna kong zangh zaw hi. 10Tua ahikom, Onesimus atu nget sakna khat kong nei hi. Ama sia Christ sungah ka tapa hi zo hi; banghangziam cile thong sungah ka om khop panin, thaa lam ah ama ii a pa ka suak zo hi. 11Hunkhat lai in ahile ama sia nang atu in, bangma mannung ngawl hi. Ahihang tu in, ama sia nang le kei atu in a kimangthei khat hong suak hi.\n12Keima pumpi za in ngaisutna taw, tu in nang kung ama kong puak kik hi. 13Lungdamna thupha hu in, luangta in ka om laitakin, nangma nong hu tu luangin, kei hong hu tu in, ama sia hi sungah ka keam nuam hi. 14Ahitazong tabangin, hu kong ngen hamtang nuam bua hi; tua sangin, nangma thu in na ngamtat tu kong dei zaw hi. Tua ahikom, na thukim ngawl po bangma ka vawt batu hi.\n15Onesimus sia nang kung panin, tawm vei sung a tai sia, a tawntung na om khop tu hang hi zaw thei tu hi. 16Tu in ama sia sila khat lel po hi nawn ngawlin, sila tungsia dinmun ah om zo hi: ama sia Christ sungah ih it suapuipa hi zo ta hi. Ama sia kei atu in bang za in, manpha ziam! Nang atu zonghin, sila khat ahina le, Topa sungah suapuipa khat a hina taw bangza in manpha ziam!\n17Tua ahikom naseppui bangin, nong ngaisun ahile, keima nong saan tu bangin, ama na saang kik in. 18Nang tungah ngamtat khialna hong nei a, leiba hong nei le zong, keima kong bat bangin na ciamtee in. 19Hi sungah keima khut tatak taw ma in lai hong at khi hi. Keima Paul in, kong lo kik vatei tu hi. (A tatak in ci leang, nangma nuntakna mama zongh kei tungah hong ba nginge na hi sia, kong phaw sak tu kul ngawl hi.) 20Tua ahikom suapui awng, Topa hu in, Christ sungah suapui khat hina taw thupha khat hong seam tan a, ka thin hong nuam sak tan!\n21Lai hi sia kong at laitakin, nang tungah bang lungmuanna nei khi ziam cile— kong sawl bangin ngamta bek dom ngawlin, a dik zaw le a pha zaw in seam tu ci in kong he hi. 22Taciang kei atu in inn doituam khat, pua khol sa in na koi sak in, banghangziam cile note theampo ii thu ngetna sia, Pathian in hong saang tu a, note kung hong zuan sak kik tu hi, ci in lametna ka nei hi.\nA khakbel Vaithakna\n23Christ Jesu sungah ka thongtaakpui Epaphras in hong paupui hi. 24Tabangma ka naseppui Mark, Aristarchus, Demas le Luke in hong paupui uh hi.\n25Topa Jesu Christ thuthiamna sia note theampo taw hong om khawm tahen.


url: =Afghanistan ah Suicide Bomb puak, mi 27 kiim si ~ TK Lian :: ZOMI DAILY\nposted on 22 November 2016 at 3:40 pm Lomkholna: News, Thangkhanlian, World\nNov. 22, 2016: Afghan khuap Kabul sunga om Darul Aman kiim-ah Shia Muslimte pawi lian Ashura pawi kici ni 40 sunga kihel a tawpna kuan lam Arbaeen pawi kici Shia biakpiakna nei ten biakiin ah a neih lai un sihpih bomb puaksak khat mipi lakah va lut in, a bomb puaksak hi. Hih bomb puahna hangin mi 27 in sihna tuak in, mi tampi liamna tuak beh hi ci-in Kabul police chief Abdul Rahman Rahimi in gen a, misi kibehlap lai ding hi ci-in gen beh hi.\nAhih hangin UN statement in bel mi 32 a sih banah mi 50 val in liamna tuak a, hih banga gamtatna pen a lipkhaphuai mi tunga khualna nei lo-a gamtatna (atrocities) hi ci-in gen hi. Hih ngongtatna kuate gamtatna hiam cih a kipuk khia om nai lo hi.\nHih biakna pawi a kihel Nadir Ali in bomb a puah in leivui khu tawh kidim a, leivui hong then’ ciangin si leh nai leh si luang dim phengphang a, ka kawng liam ahih manin biakinn sung panin bok vak in ka kihem khia hi ci-in AFP news agencyte kiangah gen hi. President Ashraf Ghani in hih pen mihai leh minam haite (barbaric) gamtatna hi ci-in gen hi. Bomb puahna panin police ten liamna tuakte zoto inn ah puak uh hi.\nAshura pawi i cih pen Shia Muslimte adingin pawi thupi leh pawi lian mahmah khat hi a, Islam biakna phuankhiapa Prophet Muhammad’ tupa Imam Hussein 680 AD in a sih (galdona ah) ni phawkna dinga kibawl ahi hi. Arbadeen pawi pen Ashura pawi (ni 40) sung mah a kibawl hi a, Imam Hussein’ sihna dahpihna beina pawi ahi hi.\nAshura pawi kipat cil in zong sihpih bomb Afghan leilu lamah kipuaksak a, mi 14 in sihna na tuak khin zo hi. July kha in zong IS ten Shia Hazarate tamna Kabul khuapi ah sihpih bomb nih na puaksak uh a, mi 85 a sih banah mi 400 val in liamna na tuak hi.\nSource: NYT/WP/Al Jazeera And Agencies/ Thang Khan Lian\nPrevious: Vondeih Kep Ding – 77 (Dimno’ Pa)\nNext: Bank ATM panin Cyber Hacker te’n sum tampi gukhia ~ ZD


url: =Nuntak hun kum (10) sung kilamdan zia :: ZOMI DAILY\nposted on 27 November 2017 at 4:26 pm Lomkholna: JobCinpi, News\nTu-ma Kum (10) hunlai le, tua zawh kum (10) khit\nTu-ma kum sawm lai-in ka nu le pate ta ka hi a, kum sawm khit ciangin ka tate nu le pa ka hi ta hi. Tu-ma kum sawm lai-in, innkuan sung nopna, innkuan sung kilungtuahna phawk le lunggulh-in ka nei kei a, kum sawm khit ciangin tuate kisam le lunggulh-in ka ngeihsun den hi.\nTu-ma kum sawm lai-in ka inn tawh kigamlat ding ka lunggulh den hi. Ahi zongin, kum sawm khit ciangin, a gamla panin inn ka ciah theih nading bek ka lunggulh den a, ka inn ka ngai mahmah hi.\nTu-ma kum sawm lai-in ka nu ka pate thuhilh nial-in ka utut-in ka nial kik den a, kum sawm khit ciangin , ka nu ka pa thuhilhna ka za nuam a, lunggulh-in ka lam-en hi.\nTu-ma kum sawm lai-in, ka vakna panin, lungnuam takin saisit hiauhiau sain inn ah ka ciah hi. Tua zawh kum sawm khit ciangin, setbing / Honda le mawtawte tuangin, ut le utloh thu tawh kisai loin, seploh a phamawh nate ka sem a, gending a bei thei lo nasep tawh kisai thu le pa tampite phone tawh ka gen gen hi.\nTu-ma kum sawm lai-in, zingunna Hotel minthang ( 5 Star ) te ah zintun ding ka lunggulh mahmah a, ahi zongin tua zawh kum sawm khit ciangin, tua bang munte ah ka om zongin ka inn mah lunggulh-in ka inn mah ka ngai hi.\nTu-ma kum sawm lai-in, khat vei beek vanleng tuang nuam ing ka cici a, kum sawm khit ciangin, ka laupen le ka kihtak penpen in , vanleng tuan ding ahi hi.\nTu-ma kum sawm lai-in bawhlung suihna pan inn ka ciah ciangin, niangtui sai sunga maitang kituah a tu lawm kingaite eng-in amaute munah ka om nuam hi. Kum sawm khit ciangin, niangtui sai mai a bawhlung kimawl khangnote ka en a, amaute lakah khat kahi nuam hi.\nTu-ma kum sawm lai-in, lamdung a vakvai zukham pa ka kih mahmah a ka neu et mahmah hi. Kumsawm khit ciangin , lamdung ah vakvai-in zukham-in ka om hi.\nTu-ma kum sawm lai-in , mawtaw neih ding ka lunggulh mahmah a, mawtaw nei peuhmah leng ka khe-in lampai ngei nawn kei ning, ka ci liang hi. Kum sawm khit ciangin, mawtaw ka hawl ding sangin, ka khetawh lam ka pai ding ka utzaw a, ka lung a nuamzawta hi.\nTu-ma kum sawm lai-in, midangte tungah picinna ka lak nuam hi. ( A etlawm dingin om lo, nuihmai nuam lo, om gega ) Kum sawm khit ciangin ka maitang a hoih nading mite muhna ah a etlawm ding le a hoih dingin kizepna saite ah ka pai nuamta hi.\nTu-ma kum sawm lai-in singkung khat bangin ka kingaihsun a, ahi zongin kum sawm khit ciangin kiakpa a bang lel khat ka hi lam ka kithei khia hi.\nTu-ma kum sawm lai-in , ka mawkzat penpen hun ahi hi. Kum sawm khit ciangin hun sim loh thupi ka sak a om kei a, hun lo a dang khempeuh ka mawkzat thei ta hi.\nTu-ma kum sawm lai-in ka nuntakzia ka ut bangin ka zang a, ahi hangin kum sawm khit ciangin, nuntakzia in a ut bangin kei hong zang kik ta hi.\nTu zawh kum sawm khit ciang cidam a i om leh hih thute lahah a tawmpen khat le nih tawh kituak loin a kipelh zo ding kua mah om lo ding hi hang. Lailet Job Cinpi (NineNine Sanay Laibu sung pan) Lungdam, Job Cinpi (Zomi Laisim Nuamte)\nPrevious: A Khasiat Huai Zomi Numei\nNext: Shwedagon Pagoda ah gamdangmi te alutman Ks10,000 ah kikhantoding


url: =Malaysia gamsung ah Zika Virus angahthak khat ki behlap ~ ZD :: ZOMI DAILY\nMalaysia gamsung ah Zika Virus angahthak khat ki behlap ~ ZD\nposted on 18 December 2016 at 9:16 pm Lomkholna: Health, News, Sawltak, World\nMalaysia gamsung ah Zika Virus natna angah khat ki muhbeh cih NST pan kiza hi. Tua aki muhbeh Zika Virus a ngahpen kum 67 aphakhin papi khat hi a, Petaling Jaya, Selongor sung aom ahihi. Amahtawh akigawm in Malaysia gamsung ah Zika Virus angah mivekpi akigawm in 8 phata cihi.\nHealth Director-general Datuk Dr Noor Hisham Abdullah in tuni Statement ah agenkhiatna ah hihpa pen cisa nattun in, lung am leh asungpai ahih manin, November 28 ni in zatolup kipan a, tuapan in Zika Virus aneihlam ki mukhia cihi.\nDecember 09 ni in National Public Health Laboratory (MKAK) leh Institute for Medical Research (IMR) te’n Zika Virus neicih kipsakna aneih uh ahihi.\nCinapa pen hih Zika Virus angahma in agamtatna teng akidotkik ciangin November 14 pan 28 sungteng Kuala Lumpur, Shah Alam leh Perak State sungteng ah zinkawikawi cih kiza hi.\nZika Virus pen bangpan kilawhthei hiam cihleh natna anei Aedes Mosquitoes akici thongkang te tungpan in kilawhthei hi. Tuaban ah anu in hih natna aneihleh asunga apaai naungek inzong ngahthei hi. Tuaban ah numei pasal omkhopna paninzong ki lawhthei a, sisan kihopna Blood Transfusion paninzong ki ngahthei hi. ZD Sawltak #zomidaily\nPrevious: Zomi Minam Siatna Bulpite ~ Pu Zokhai\nNext: Tui pailo ahih manin Malaysia ah Christmas kinam philphelthei ~ ZD


url: =DL Thawnpyi Archives - Zomi Adventist Innkuan\nBangmah ahi lo mihing khat pen na khempeuh a bawlpa in ama nasepna ah hong ki hel sak pen i hamphatna lian bel hi aa tua na a sem mi khat adingin ki niamkhiat den ding pen ama adingin aki sam mahmah thu gil pi khat ahihi.Pasian in mihing te hog sapzia ki bang lo […]\nPROTESTANT LEH SABBATH ( PART II ) “Gun vapite nangawn in a lal hun ding thei a,… a hih hangin ka mite in Topa’ ngeina kipte a thei kei uh hi. Bangci bangin note in, ko ka pil uh … ci thei ding na hi uh hiam? En un thuman lo laitheite in thukham zuau […]\nNI SAGIH SABBATH TAWH KISAI PAPAL TE GEN NA Lai Siangtho sung ah Sabbath nampi nih om a, zehtante ahi pawi sabbath leh kal Sabbath ahi hi. Moses thukham sung pan siampi thukham , Lev. 21-25 ( Ceremonial law ) ahi honpa sih ding lim ciing pawi sabbath te pen kamsang te ( Hosea 2:11, […]\nPROTESTANT LEH SABBATH ( PART I) Protestant pawlpi tuamtuam te sung pan in Lai Siangtho lam mipil te leh thuhilhsia te in “Sunday ni pen Sabbath ni bangin zat nading Lai Siangtho sungah siksan ding ki mu lo hi” cih thukim tek uh hi. Lai Siangtho thuman iim zo lo in a pholak khiat uh […]\nKALSUAN ZIA LAMMAN NEIHNA DIG THUSIM ( PART I ) ………………………………………………………………………. ” Tuhun ah piangthak hong tam ciang van lim kep kul hi hi” ki ci thei hi. A hang in piangthak ing ci na pi Lai Siangtho hilh bag ka zuih zawhtak in cih upna gui neu no pan hih khialhna te hong ki […]\nSINAI MA-IN THUKHUN SAWM OM ZO Pasian deih nunzia lah telna ahi thupiak sawm pen a laimal in a ki lahkhiat Sinai ma in om zo hi. Gam khat in gam uk nading thukhun a nei bag mah in , van pan’ lei mi dongah piangsakna te lampi ding in thupiak sawm in misiangtho te […]\nGupna i cih in mihing te dikna tungtawn in a ki ngah hi lo a, Ps dikna tungtawn in dik a ki tang a hihi. Tua dik a tang mite nunzia dig te honpa in leitung ah a hog lak zo hi ( John 13:15). Pawlpi lutang in khazih a hih man in gup na […]


url: =Pu Chin Sian Thang (ZCD) leh Pi Aung San Suu Kyi (NLD) in Gualzo - Laibu Saal\nHome > Thuluui/Articles > Pu Chin Sian Thang (ZCD) leh Pi Aung San Suu Kyi (NLD) in Gualzo\nPu Chin Sian Thang (ZCD) leh Pi Aung San Suu Kyi (NLD) in Gualzo\nZomi Congress for Democracy pen 1988 kum in Zomi National Congress (ZNC) mintawh Kawlkumpi tung ah registration kibawl in, 1990 Myanmar General Election ah mun 4 ah dem in mun 2 ah gualzawhna hong ngah uh hi. National League for Democracy zong 1990 General Election ah Seats 492 pan 392 ah mun hong ngah in, Kawlgambup kitelna ah 72.6% bang tawh hong zo uh hi. Ahizong in Kawlgalkap Kumpi in Aung San Suu Kyi kumpi za pia lo in house arrest dong hong tun zawsop uh hi. Tua mah bang in Zomi National Congress (ZNC) in zong “National” cih kammal zat ding Kawl Galkap Kumpi in hong phal nawnlo in, tun ZNC pan Zomi Congress for Democracy (ZCD) hong suak hi. Tua beklo in Pi Suu Kyi mah bang in ii Zomi makaipi, Pu Chin Sian Thang zong gilbem ah 9 or 10 vei bang na sam khin uh hi.\n8th November 2015 ni, Kawlgambup in Democracy ngeina zui in General Election hong nei kik in, 1990 lai mah bang in Chin State (Tedim, Tonzang leh Cikha) teng ah Zomi Congress for Democracy in Seats 6 tawh gualzawhna hong ngah in, Kawlgambup ading in Pi Aung San Suu Kyi makaihna ahi NLD in hong zo leuleu hi. Political experts pawlkhat in agenna ah Pi Suu Kyi (NLD) in azawhdenna pen adang hilo in 1962 Socialist leh 1988 Burmese Military Regime ki ukna nuai pan suaktak mengmeng na ding, Kawlgam hi bang aa ii zawnna, ii suaktak lohna leh minuai aa ii om den na pen ii Gam makaite hoihlohna hang ahihman in ii Makaite mahmah akilaih mengmeng na ding lunggulhna tawh opposition party (NLD) aki vote ngeingai hi ci uh hi. Tua mah bang in, Zomi Congress for Democracy in azawhna zong Zomi Movement ahat man leh mipi in Zomi a deih leh a itman un Zomi Party khat bek ii neih sun Zomi Congress for Democracy (ZCD) aki vote hi ci in gen in, Chin Parties dang te a ki vote lohna zong ii Gam mahmah hong kikhel in Democracy tawh a kalsuan nuam NLD in hong ngah photphot hen, tua khit ciang ii Minam Party tek ah lut kik ding cih mipite lunggulhna hi ci in gen uh hi.\nAhizong in, Pu Chin Sian Thang leh Pi Aung San Suu Kyi te pen akum uh zong ki hal lua lo in, Politic lam ah zong a Party uh a kibatloh uh hang a Policy uh ki bang in Gam ading in khutkilen in nasemkhawm uh hi. Pu Chin Sian Thang ii Party, Zomi Congress for Democracy in minammin “CHIN” hilo in “ZOMI” ahihlam bulphuh in, Zomi mintawh Parliament ah deihna thusun theihna ding gimna leh Zomi a itna tawh ZCD min in hong ding suak hi. Pu Chin Sian Thang leh Pi Aung San Suu Kyi te pen Gam leh Minam ading in Nu leh Pa dinmun hong lak man un mipi in muanna leh lametna tak tawh vote a kipia hong suak hi.\nDr. Chin Do Kham in anuntak sung in Zomi bup ading bulbulh in a Teizang pau, Abeh leh a Pawlpi ading sang in Zomi bup phattuamna ding gimna tawh na hong sep manin amah a sihkhit hang in a thungente leh amin pen Zomite’ taangthu sung ah mang ngei nawnlo ding hi. Pu Chin Sian Thang leh Pi Aung San Suu Kyi te zong aa mau minthanna ding leh phattuamna ding sang in a nuntakna leh a pilna te uh Gam leh Minam ading in hong piakkhiat na hang un mipi in muanna leh lametna nei in vote a pia hong suak hi.\nTua mah bang in, ei Zomi khangthak ten zong Pu Chin Sian Thang, Dr. Chin Do Kham leh Pi Aung San Suu Kyi te’ makaihna te etteh huai sa ing. I Pawlpi, I Beh leh ei phattuamna ding bek hanciam zawlo in ii Minam leh ii Gam bup ading itna leh deihsakna tak tawh na ii sep leh a tawpna ah Pu Chin Sian Thang leh Pi Aung San Suu Kyi te mah bang in haksatna tampi aom hang, atawpna ah Gualzawhna ii ngah veve ding hi.\n(Theih ding : Lai gelh Suan Tawng in 11/10/2015 ni in www.laibusaal.com ah suahsak ding phalna hong piak, Hong khak ngiat hi in facebook groups tuamtuam ah zong ki khah kawikawi hi. I biak Pasian in hong zatsak semsem ta hen....\nItem Reviewed: Pu Chin Sian Thang (ZCD) leh Pi Aung San Suu Kyi (NLD) in Gualzo Description: Rating: 5 Reviewed By: Cinpu Zomi


url: =US te’n zui ding ~ Cin Ngaih :: ZOMI DAILY\nUS te’n zui ding ~ Cin Ngaih\nposted on 4 September 2014 at 11:32 pm Lomkholna: CinNgaih, News, USA, World\nA kisap leh zong ISIS te tung nading hell khuk ciang dong va zui ding hi hang ci in, US vice president Joe Binden in sangkah ni thum ni in gen hi cihi.President Obama in zong Europe a zing na ah US te in “thu maan tawh taan dinghi” ci in sangkah nithum ni in gen hi. Mr. Biden ii gen na ah IS te in US hong vau uh pen US te ii gal siam mahmah lam theilo uh hi ding uhhi. US te pen gal te sang hatzaw, thu khen sat na ah zong hoih zaw hi cihi. IS te in ahih leh US te mi nih athah sak uh pen alua ding in um uhhi.Tu a NATO kipawl teng thu kikup na ah zong IS te thu zong ki kum ding uhhi.\nIsraelte in Gaza a ni 50 gal kap na ah $ 2.5 billions bei hi ci in, Defence Minister Ya’a lon in sangkah ninih ni in gen hi.Amau ii ki ngin zah pen 9 billions val hi. Gaza akap na mun limlim pen mun 6000 kim banghi in, van lam pan 5000 leh leilam leh tui lam pan 900 val kim bang kap uhhi. Irom Dome zang na man beizah pen $100,000 bei cihi. Hamas te leh Islamist jihad te thautang bung(rounds) neih pen 10,000 ci in, tun ahi uh leh 2000 bek neilai cihi. Galkap lam te gen na ah Iron Dome in rocket 600 vei bang kap khiat sak hi cihi.Iron Dome in zat sumbei leh rocket man tuat leng Iron Dome ih zat sumtam bei zaw ding cihi.A hih hang $ 100,000 bekhi cihi.UN gen gen ah palestinians te 2100 si ci in mipi pen 70% sicihi.Israel te ahih leh galkap 66 si in , mipi 6 si cihi.\nNegeriaa gam a Boko Haram te in Cameron gamgi a om khua khat ahi Banki khuapi khat Kumpi te khut sung pan lakhia zo uh hi. Mipi te gen na ah galkap te in a mun pi uh taisan uh hi cihi.Nung April kha a numei 200 te zong tuciang dong aom na uh kithei lo cihi. China, French,US leh UK te in gum khia zo nailo hi cihi. Hih gal ki kap na hang in Cameron gam ah galtai mi 10,000 om hi cihi.\nFrench te te in Russia te tawh Vanleng pua thei gal tembaw a zuak uh pen US leh EU lam te in , akhak tan in anial uh hang in, khak zo lo a, ahih hang Ukrain vai hang in ,kikhawl phot ding hi ci in French president pa in gen hi.Tembaw manpen $1.6 billions ci hi. Khat pen Oct. Kha ahpuak sawm hi a, adang khat pen mai kum ah cihi. Ahih hang in piang thei nai lo ahih man Russia lam te in thukim sa hi ci in, lungkim khol lo hi.Ukrain leh Russiakumpi te zong ki holim thei ding uh ahih man in Rusdia deih galkap tetawh ki lem thei ta ding uhhi.\nEbola natna pen west Africa ah ki zel mahmah hi ci in,WHO a mapang Margaret Chan in gen hi.Hih natna hang in mi 1900 val si khin in,mi 3,500 in natna ngah hi.Hih natna ah sum zat ding $ 600 millions(awn) kisam ding ci hi.Kawl gam ah hih natna nei ding a upmawh pen zong neilo in, zato pan tuak zo hi cihi. Hih natna pen bak leh zawng sa nekna pan ki ngah hi cihi.LST sung ah en leng hih sa te nek loh ding hong gen hi(siampi.11). Noah tuiciin tung lai zong sa asiang leh asiang lo na tuam koih hi.Pasian in abawlsa khempeuh ih nek ding a hong piak hi lo hi.Pasian deih na pen ih zuih ding hi a, ih cidam na ding zong ahi hi.\nNatna dam sak thei singteh .\n2007 kum in Aizawl , Nazareth zato inn ah ka lawmpa khat zato lup pih ngei ing.Tua ah ka ki lah uh leh anat dan hong dong a, koh zong ka gen vua leh lai khat hong gelh sak in mundang ah anatna ensak unla , hong pai kik un hong cihi.Koh zong ka etsak khit uh ciang ka pai kik vua leh anatna pen Malaria hong ci in, zato hong lum sak suak hi. Kal khat bang ka om khit uh ciang , dam ta uh cia, zing ciang zing lam in ciah un hong ci hi.Nitak an nek khit ciang ka lawmpa pen sa iik hong suaksuak a, cikhum khawng nawng valhsa in, tawm pha tuam zel in, cih na ding thei nawn lo ka hih man in , Siavuan ( doctor) te kiang ka dot leh kaih nam khat hi e, hong ci in, zatui hong sun sak hi. Nai tawn vei sung bel hoih tuam a , ahih hang dam siang lo hi. Kei zong azing teh Siavuan te kiang gen in, zatui hong sun leuleu in, dam nu cia? ci in hong ciah sak hi.Hih sa iik pen kaih na khat hi in, lau huai in ki si thei hi hong cilai hi.Lung nuam lo pipi in, inn ka tung vua leh ei mi ka inn venng nu hong hawh in, a thu teng ka gen leh hai teh hong lo samsam in, a hing pih mah in mei ah hong em in, tui minsa vot tawh avaan tok in ka lawm pa in a dawn leh dam in sa iik suak nawn lo in dam sauk a, hai teh hoih dan aw ei, ci in Pasian min ka phat uhhi.\nRef: the times of Israel, time, bbc.\nFacebook Group Link http://goo.gl/IneU9H\nPrevious: Putek Samkangpa le luitui gentehna (2)\nNext: Thuthak Tomkimcing 4 Sep 2014\nHun nunung a Zeisu’ kam vaikhak ~ Pau Khat Suan\nTokyo khuapi ah abeisa kum 48 khitzawh khua avotpen in kiciamteh\nMalaysia, Johor State sungah Datuk atuh kizuak cih Police te’n pulakkhia\nNu Cing Khaw Huai (Suangphei, kum 60) sihvuiding zaksakna\nZolai simbu tawh kisai ~ Ngin Khan Khual\nLungdambawl thu laigil ~ Khaibawi\nKha napi damna ~ Tdkhen\nDr.theol Lukhunelkai Ngah Lungdam pihna\nNa khangno lai in nang hong piangsakpa phawk in ~ T. Sawm Lian\nPutek te’ khutsung pan bangci suakta theiding? (1)


url: =FEBRUARY 20 NI IN ZOMITE HONG SIAM HI. Agelh: J.Thang Lian Pau - Laibu Saal\nHome > Thuluui/Articles > FEBRUARY 20 NI IN ZOMITE HONG SIAM HI. Agelh: J.Thang Lian Pau\nFEBRUARY 20 NI IN ZOMITE HONG SIAM HI. Agelh: J.Thang Lian Pau\nFebruary 20 ni pen Zomite Minam Ni ahi hi. Hih minam ni i neihna hangin Zomite pen minam kician khat I hihna hong kilangsak a, angtan huai mahmah hi. Tua ahih manin Zomi a kici peuhmah in Zo Minam Ni’ thu I theih ding kisam mahmah hi.\nHih banga British-te pan kipanin namdangte hong bawlsiatna teng pen Zo minam ni hong pianna bulpi leh Zogam politics bulpi hong suakin, I dinmun ngeina ngah kik nuamin tuni dong I buaipih nilohpi pen ahi hi.\n1948, Fenruary 20 nia Falam khua-a Zo minam bup Khawmpi pana Ukpite a kiphiat theihna leh tua phawkna hang tawh February 20 ni pen Zo minam ni in a kiciamteh a sa pawl ki-om a, mi tampi takin Zo minam ni’ hong pianna thu leh a deihna tel lo uh ahih manin Zo minam ni pen a manphat ding zahin manpha zo lo a, poi mahmah hi.\nBang hangin Zo Minam Ni dingin February 20 ni kiteel hiam cih ciangin, kum sim, February 20 ni ta in i minam sungah khanlawhna, kikhelna leh thupha a tuamtuam a nuaia bangin hong tung zel ahih man hi:\n1918, February 20\nni-in “Zomi Siamsinna Tawsawn Pawl” cih kipawlna hong piang hi.\n1928, February 20\nni-in political organization masa pen “Zo Minam Kipawlkhawmna” cih hong piang hi.\nni pen I pu I pate in British-te do-a I gam pana hawlkhiat hong kipankhiat ni hi in, mi tampi takin mat thuakin, pawl khatin sih lawh hi.\nni in Falam khua-ah Zo minam bup khawmpi kisamin “Panglong Agreement” mipi in kipsak hi.\n1948, February 20\nni-in Falam khua-ah Zo minam bup khawmpi kisam kikin thuneihna mipite khutah a ki-aap kik theihna dingin British-te deihna liimzuia hong awp Ukpite thuneihna kibeisak hi. Hih ni in Kawlgam President U Sat Shwe Thiat in hong uap hi.\nni-in Mizoram in State ngah hi.\n1993(?), February 20\nni-in Manipur, Lamka khawpi-ah Zo Minam Ni kibawlin mipi 50,000 val kihelin Manipur Zomite kithuhualna thupi pen piang hi.\n1998, February 20\nni-in Mizoram, Champhai khua-ah Zo Minam Ni kibawlin Mizorama Zomi kikaihkhopna thupi pen piang hi.\nHih banga I gam I minam adinga a khang masa Zomite panlaknate hanga February 20 ni-a hong piang zel thute hangin 1950 kum, October 9 ni-in Zo Zum (Chin Affairs Council) in February 20 ni pen Zo Minam Ni dingin kipsakna hong bawl hi. 1951, Feruary 20 ni-in Mindat khua-ah Zo Minam Ni a khatveina Official in kizangin Kawlgam Prime Minister U Nu in hong uap hi. Hih panin kum simin Zo minam ni kizang to zel hi.\nZo minam ni zatna hangin I minam sungah kipumkhat leh phattuamna tampi hong piang ahih manin Kawl Kumpi lunghimawhin ngaidah a 1956, 1957 leh 1958 kumin Zo minam ni zat ding phal lo hi. 1966 kuma kah Kawlgam Revolutionary Council kumpi in Zo minam ni pen Chin Special Division Day ci-in khek dingin thu hong bawla, 1975 kum panin February 20 ni pen Chin State Day leh Zo Minam Ni cihkhop dingin thubawl leuleu hi. 1981 kum panin tu dong Zo Minam Ni zat limlim Kawl kumpi in phal nawn loin hong khaam suak hi.\nKawlgamah Zomite in Zo Minam Ni a zat theih loh uh hangin India gam leh Leitung mun tuamtuamah Zo Minam Ni pen kizeel seemseemin Suakta takin kithupi zat seemseem ahih manin cik mahin Zo Minam Ni bei ngei nawn lo ding hi.\nI gen thute panin Zo Minam Ni pen i pu i pate in sisan naisan leh nuntak tampi beia i gam leh i minam khawsuakna dinga a sep a bawlnate uh zahtakna, pahtawina leh phawkna ni hi a, Kawlgam bek tawh kisai leh Ukpite beisak phawkna bek hi mai lo ahih manin Zo Minam Ni vai-ah Kawlgam Vaigam Zomi khempeuh kuamah I pengh thei kei hi.\nTua ahih manin khangthak Zomite in i pu i pate mabaan zom toin i gam leh i minam namdangte hong ukcipna pan i honkhiat mateng, i kigawm kik mateng, suakta taka ei leh ei i ki-uk mateng, a khawsuak leh a khangtou gam leh minam i phuh mateng i sep dingin i liangkou-ah hong kinga hi. Tua pen Zomi Nam ni hong pianna leh a deihna ahi hi.\nKawlgam in suahtakna hong ngah ciangin, British hun laia Chin hills District a kici pen Chin Special Dicision hong suak a, 1974, January 3 ni-in State hong ngah hi. British hun laia Lushai hills pen 1952, April 25 ni-in Assam nuai-ah Lushai Hills District Council ngahin, 1953, April 7 ni-in Lushai hills Autonomous District hong suak a, 1954, April 29 ni-in Mizo District ci-in kikhel in, 1972, April 29 ni-in Mizoram Union Territory hong suak kik in, 1987, February 20 ni-in Mizoram in State hong ngah hi. Tua ciang, Manipur awp sung Zogam maal lam Churachandpur District pen 1919, October 16 ni-in Sub-Division khatin kikoih a, District pen 1971, January 21 ni pan kipan ahi hi.\n“.. Gibang khen zong lungah kigilh kei ni, tuun sung khat\npan piang hi ngeingei hang e …”\nItem Reviewed: FEBRUARY 20 NI IN ZOMITE HONG SIAM HI. Agelh: J.Thang Lian Pau Description: Rating: 5 Reviewed By: Cinpu Zomi


url: =LESSON 7 | November 6–12 ~ MUC\nLESSON 7 | November 6–12\nAdmin 10:08:00 PM Articles, Sabbath School Lesson\nLESSON 7 November 6–12\nTHUKHAM LEH HEHPIHNA\nTu kaal sung sim ding: Ezek. 28:15, 16; Thkna. 4:44; Rom. 3:20; Thkna. 10:1–15; 5:6–22; 9:1–6.\nKAMNGAH: “Hih bang ka gen ciangin Pasian’ hehpihna thupha ka deih lohna ahi kei a, Thukham zuihzawhna hangin Pasian tawh kipawl theihna om hileh, singlamteh tungah Khrih sihna a mawkna hi lel ding hi, a cinuam ka hizaw hi” (Galatians 2:21).\nKhristian pawlpi tampi in thukham leh hehpihna leh hih nihte kizopna gen uh hi. Thukham in Pasian sianthona leh dikna-ah Ama dinmun hong hilh hi; “Mawhna i cih pen thukham palsatna hi; mawhna in thukham neihlohna hi; a mawh mi khempeuh thukham palsat ahi uh hi” (1 John 3:4) Eite khempeuh in thukham palsat ihih manin mawhna ukna nuai-ah i nungta hi (Gal. 3:22); tua hi-in Pasian hehpihna bek in mawhna sung pan a honkhia thei hi.“ Note’ upna hangin Pasian’ hong hehpihna tawh hotkhiatna a ngah na hi uh hi. Note’ thalawhna hangin a ngah hi loin Pasian’ hong piakkhong ahi hi” (Eph. 2:8).\nPiansak ni sagih ni Sabbath in thukham lak pan a thupi mahmah thukham hi. there is the “slight detail” of the seventh-day Sabbath as part of the law. Ahi zongin siksan tuamtuam nei-in Khristian pawlpi tampi in piansak ni sagih Sababath a nial uh hi; Sabbath a nialna thute thuman bangin ngaihsun uh hi.\nThuhilhkikna akipan Lai Siangtho buppi in thukham leh hehpihna tawh thu guipite a hong hilh hi. Thuhilhkikna hong hilh thukham leh hehpihna in a dangte bang lo-in tuamdiak hi.\nPasian in itna Pasian hi; itna in Ama zia le tong leh Ama ukna bulpi kingakna hi. Pasian in eite hong it ahih manin Amah i itkik ding deih hi. Amah in sia leh pha khentel theihna leh suahtakna tawh hong piangsak hi; suahtakna in itna panin hong pai hi.\nSuahta takin gamtat theihna in thukham sawm hi. Subatomic, tuipi tunga tuihualpite, ganhingte in amau zuih ding thukham (natural law) nei ciat uh a, thukham sawm zui lo uh hi; kisam lo uh hi. Sia leh pha a khentel thei mihingte bek tham lo-in Pasian in vantungmite adingin zong thukham sawm a koih hi.\nEzekiel 28:15, 16 sungah vantunga om Lucifer pukna kigelh hi. Ama sungah ‘mawhna’ om hi; amah in siatna bawl hi. Vantungah mawhna, thu manlohna om cih thu in vantungah thukham sawm om ahihna hong hilh hi lo hiam?\n“Thu manlohna” “mawh” cih kammalte zong mihingte tungah a hong kizang kammmal hi. Tua hi mah taleh Lai Siangtho hong hilhna-ah vantunga thu manlohna, mawhna om cih thu in vantung zong Pasian bawlsa ahihna hong hilh hi. Hih thu in vantunga om nate thu leh leitunga om nate thu zong a hong hilh hi.\n“Tua ahihleh Thukham mahmah pen a siahuai ahi hiam? A sia hi lo hi. Mawhna bang hiam cih Thukham in hong theitel sak hi. Thukham in, “Hazatna lungsim nei kei in,” ci-in gen lo hileh, haza i cih bang ahi hiam, ci-in ka thei kei ding hi” (Rom. 7:7). Koi bangin hih thu bulpi in vantungah zong sia leh pha khenteltheihna nei vantungmite om ahihna hong hilh hiam?\nEllen G. White hong hilhna-ah: Pasian deihna thute in Ama siangtho thukham in a pulaak hi; hih thukham bulpite in vantung ki-ukna thu bulpite hi. Vantungmi-siangthote in Pasian deihna sangin a sang zaw thu theihna a nei kei uh hi; Pasian deihna bangin a gamtatna uh sangin a lian zaw nasepna dang amau hih theih bangmah om lo hi.” Thoughts From the Mount of Blessing, p. 109.\nPasian in vantung ahi a leitung ahi a ukna-ah thukham tawh a uk hi. Tua thukham palsatna in mawhna hi.\nBanghangin thukham in sia leh pha a khentel thei mihing tawh kikhen thei lo hiam? Thukham om lo hileh, bang tawh sia leh pha kikhentel thei ding hiam?\nThuhilhkikna sunga Thukham\nPasian teltuam Hebrew minamte in a tawpna-ah Pasian kamciam lut dingin gamgi vatung uh hi. I pulaaksa bangin Thuhilhkikna in Moses in Hebrew mite tungah Canaan gam a teenma uh a thuhilhna hi. Tua a thuhilhnate sungah thupiakte a zuih nading uh thuhilhna hi.\nAnuai-a Lai Siangtho munte sim in. Bang thu kigen kikik hiam? Bang hangin tua thu in amaute adingin thupi hiam? (Thkna. 4:44, 17:19, 28:58, 30:10, 31:12, 32:46, 33:2).\nA tungtham simpakin zong Thuhilhkikna Bu in Israelte in thukham gen bangbang a man ding uh thupi mahmah ahihlam kimu theipah hi. A taktakin Pasian tawh thuciamna-ah thukham zui dingin a kithukimsa uh ahi hi. Amau leh amau in a sep zawh loh nate, a tangtun zawh loh ding uh nate Pasian in amaute adingin na tampi a semkhin hi; mailam hunah zong Pasian in sepsaklai ding hi. Tua bangin Pasian huhna leh hehpihna ngah dingin amaute in kilawmna khat beek a nei kei uh hi; Pasian hehpihna ngah ding kilawm lo pimah hehpihna ngah ihi hi. Tua hi-in Pasian hong hehpihna i dawnkikna-in Ama thukham a nuntakpih dingin hong deih hi.\nTu-in bang mah kilamdanna om nai lo hi. Pasian hehpihna in eite hong hon hi; thukham zuihna tawh hotkhiatna ngah ihi kei hi. Tua hi-in mi khat in “upna tawh diktansakna a ngah hi; thukham zuihna tawh kuamah in diktansakna a ngah kei hi” (Rom. 3:28) – tua hotkhiatna i dawnkikna pen thukham i nuntakpihna a kilang hi. Thukham i zui hi; thukham zuihna in a mawkna suak lo hi mah taleh, “tua hi-in thukham zuihna tawh kuamah in Pasian mai-ah diktansakna a ngah kei hi. Bang hang hiam cihleh thukham in mawhna a hong theisak hi” (Rom. 3:20), ahi zongin hehpihna hangin hotkhiatna a hong kipia khin zo hi. “Kei nong it uhleh, ka thukhamte na nuntakpih ding uh hi” (John 14:15).\nThuhilhkikna in hehpihna leh thukham hong limhilh mahmah laibu khat hi. Hehpihna tawh Pasian in eite hong hon hi; Israelte in amau leh amau in Egypt gam pan a suahtak theih loh bangun, ei le ei in i sep theih loh Topa mahmah in a hong sepsak hi. Ei adingin a hong sepsak i thuhkikna-in eite in upna tawh nungta-in, Amah le Ama thukhamte i zui hi. Adam puk a kipan gimna hun sung leh sapi ciaptehna hun sung a nungta mite in Pasian thukhamte lenkip ding uh a, amaute in Jesuh neih upna tawh a nungta ding uh hi” (Mang. 14:12) Pasian in a thuciam mite tawh kizopna-ah thukham leh hehpihna tawh kizom mite hi. God’s relationship with His covenant people is one of law and grace. Pasian thukham palsat ihih manin Pasian hehpihna in mawhmai-na hong pia hi. Pasian hehpihna in Ama thukhamte zuihnopna lungsim hong guan hi. Ama thupiakte nuntakpihna in Amah tawh thuciam kizopna nei ihi hi.\nKoi bangin thukham i nuntakpihna-ah thukham zuihna tawh dikna ngah ding hanciamna pelh thei ding i hiam?\nUpna nei lo mite in Lai Siangtho a nial nading thu zongzong uh hi; a tam zaw in Thukhun Lui siksanin Lai Siangtho a nial uh hi. Amau cihna-ah Thukhun Lui sunga thu in Pasian pen ngongtatna tawh kidim, mawhna maisak lo, a phincil, Jesuh lungsim puak tawh kibang lo hi, ci uh hi. Hih bang thute in tu leh tu-in a hong piang ahi kei hi. Tuma kum zalom tampi laipek a om tudongin om hi.\nThukhun Lui in Topa in nidang Israelte a itna thu pulaak phapha hi; amaute hoih nading bek a deihsak Pasian hi. Hih itna Thuhilhkikna Bu sungah kimu thei hi.\nThkna. 10:1–15 sim in. A zomah bang thu in zui pah hiam? Amaute in mawhna tawh kidim uh hi taleh, Pasian in amaute tawh bangci kizop hiam? Amaute bang thu hilh hiam? Hehpihna thu bang hong hilh hiam?\nThuhilhkikna in Israelte tungah in Pasian hehpihna leh itna nei ahihlam hong lak hi Thkna.10: 12, 13 in laigualsau mahmah hi taleh Israelte tungah thudotna hi. “Nangma hoih nadingin ka lampite tawn in; hong it in, ka na sem in, ka thukhunte zui in, ci-in a hong sawl pa keimah Topa in bang ka hi hiam? Hebrew kamin a kigelhnate-ah ‘nang’ ‘nangma’ cih kammalte in mihon a pulaak kammal hi. Topa in Israel mipite tungah thuhilh hi mahtaleh mimal khat ciat in Topa thu nuam kei leh, a minam buppi-un Topa piak hoihna a ngah kha kei ding uh hi. Mimal khat ciat in Topa a zuih uh ciangin a vekpi-un thumang hi ding hi. Mimal lo-in mipi piang thei lo hi; mimal a hoih ciangin mipi hoih thei pan hi. Topa in Israelte a hopihna-ah Amah in mimal mimal tungah a hopih hi.\nThkna 10: 13 gen thu i mangngilh ding hi lo hi. Tua thupiakte in “Note hoih nading” (letov lak) hi, ci hi. Adang khatin gen lehang Pasian in a mite hoih nading a deihsak manin Ama thupiakte zui dingin a hilh hi zaw hi. Pasian in amaute a piangsak hi; amaute a kemcing hi. Amaute adingin a hoih pen a thei Amah hi. Ama thukhamte, Ama thupiakte nuntakpih uh hi leh, amaute hamphat nading hi zaw hi.\nThukham in lauhuai-na pan ahong dal ding daai, kulhpi tawh kibang hi. Lauhuai-nate pan a hong dal thei daai leh kulhpite bang mahin thukham in siatnate panin ahong dal hi; tua hi keileh siatna in hong vuknel ding a, kisiatna sung i tung ding hi. A tawpin gen lehang a mite a itna hangin Pasian in amaute tungah Ama thukham a pia hi. Amaute in tua thukham nuntakpih uh hileh siatna tawh kipelhin amau adingin thu hoih hi ding hi.\nBangci bangin in Pasian thukham in eite hoih na piangsak hi, ci-in na mu hiam?\nEgypt A Sal\nThuhilhkikna sungah thu guipi a kipulaak kikik khat in bang hiam cihleh Topa in a mite Egypt panin a honkhia hi, cih thu hi. Amaute adingin Pasian in a sepnate amaute tungah a kigen kikkik hi. “So the LORD brought us out of Egypt with a mighty hand and with an outstretched arm, with great terror and with signs and wonders” (Deut. 26:8, NKJV; see also Deut. 16:1–6).\nThukhun Lui buppi in Paikhiatna tangthu – Pasian in vangliatna tawh a mite a hotkhiatna thu, Pasian in Ama hehpihna tawh Egypt mite nenniamna thuakin sila-in a om a mite a hotkhiatna thu hi. “ Egypt gam panin note kong leisa na hi uh hi; keimah in note saltanna panin kong tankia hi” (Mic. 6:4).\nThukhun Thak sungah zong hih thumah kimu hi. Egypt gam pan Israel mite Paikhiatna- suahtakna in Pasian vangliatna hangin hotkhiatna in Khrih sungah upna tawh kingah hi, cih a limcing hi. “Amaute in lampi-ah lampai bangin upna tawh San Tuipi a kantan uh hi; Egypt mite in zong San Tuipi kantan dingin a kithawi uhleh tui in a tummang khin uh hi. (Heb. 11:29, 1 Kor. 10:1–4).\nThkna.5:6–22 sim in. Hih munah Moses in Thukham Sawmte mipite tungah a pulaakkik hi; Thukham Sawm in Yahweh tawh thuciamna-ah a bulpi hi. Thukham Li-na ngaihsun in; bang thu hangin hih thukham hong kipia hiam? Tua thute in thukham leh hehpihna kilangsak hi.\nMoses in piansak ni sagih ni – Sabbath tawlnga ding thupiak leh hih thupiakna ahang thute a hilh phapha hi. Tua bangin a hilhna-ah thupi diakin a hilh thu in suang tungah kigelh thukham mah a hilhkik hi. Sabbath tawlngakna in piansakna thu phawk nading bek hi lo-in Egypt panin suahtakna thu zong a pulaak hi. Pasian hehpihna in Egypt panin amaute honkhia-in nasepna panin tawlngakna a pia hi (Heb. 4:1–5). Tu-in Pasian piak hehpihna a thuhkikna-un amaute in midangte tungah hehpihna lakkik ding uh hi.\nTua hi-in ni sagih Sabbath in piansakna thupi takin limcing bek hi lo-in hotkhiatna leh hehpih zong limcing hi. Innkuan sungah naupangte bek hi lo, nasemte, ganhingte leh khualmite in Sabbath ni tawlnga ding uh hi. Sabbath in Jewte tungah thupha a piak bangin, thuciam pua-a om namdangte tungah zong hehpihna a pia hi. Tua hehpihna in Pasian thukham sungtawngah kimu thei hi. Pasian in hehpihna tawh amaute adingin a sepsak bangin amaute in midangte tungah hehpihna nei ding uh hi.\nMatt. 18:21–35 sim in. Bangci bangin hih thugentehna sungah Sabbath thu guipi kimu thei hiam? A diakdiakin Thuhilhkikna gen thute kimu thei hiam?\nDiktansakna Na ngah Nading Uh Hi lo\nKhristian biakna-ah a thu bulpi khat in Lai Siangtho hong hilh bangin, upna bek tawh diktansakna kingah hi, cih thu hi. “Lai Siangtho in bang gen hiam? Abraham in Pasian a um hi. A upna pen ama diktansak ngahna-in a kiciaptehsak hi” (Rom. 4:3).\nEllen G. White in hih bangin pulaak hi: “Upna tawh diktansakna kingah hi, cih in bang hiam? Tua in Pasian in mihing minphatna khempeuh leivui-ah ngasukin, mihing in ama sep theih loh Pasian in a hong sem hi. Mihing in amah mah bangmah ahihlohna a kimuh ciangin amaute in Khrih dikna puan bang silh dingin a kiging uh hi.” Ellen G. White, The Faith I Live By, p. 109.\nPasian in kua hi-a, Amah in bangzahin siangtho hiam, cih na ngaihsut ciangin mihing in kua hi-a, bangzahin niin i hiam cih na kithei ding a, a lamdang itna bek mah in eite hong honkhia thei ahihlam na thei semsem ding hi. Hi mah hi; a lamdang hehpihna hangin hotkhiatna ngah ihi hi; singlamteh tungah Khrih mawhnei lo hi mah taleh mawhnei mi adingin a hong sihna in Ama hong hehpihna hi.\nHih thu siksanin Thkna.9:1–6 sim in. Pasian hehpihna ngah dingin a kilawm lo mite adingin lamdang takin hehpihna i ngahna thu Moses in bang gen hiam? Koi bangin hih thu in upna tawh diktansakna kingah hi, cih thu pulaak hiam?\nPaul hilh lungdamna thu a tomin pulaak ding hi lehang Thkna. 9:5 sungah kimu thei hi. “Pasian in note a hong hotkhiatna in note dikna leh note lungsim manna hang hi lo hi” Ahi zongin Aman in note a hong hotkhiatna ahang in ama kamciam tawntung lungdamna thu hang hi (Mang. 14:6). Hih kamciam in “eite sepna bangin hong kipia hi lo-in, Ama ngimna leh hehpihna siksanin leitung pianma-in Khrih Jesuh sungah a hong piak kamciam hi (2 Tim. 1:9, Titus 1:2). Hih kamciam in leitung pianma-in hong kipia khin ahih leh, i gamtat hoihnate tungtawnin diktansakna kingah thei lo hi, cih kilang hi. Bang hang hiam cihleh leitung pianma-in mihingte a piang kuamah i om kei hi. A tomin gen lehang na khialhnate, na kicinlohnate, na ngawngkhauhnate lakah Topa in nang ading leh nangma sungah a lamdangin na hong sem ding hi. Tua hi-in Amah in hong honkhia khin ahih manin Topa thupiakte zui-in Ama thukham i nuntakpih dingin hong sawl hi. Tua kamciam a hong kipia khin zo hi; hong kitankhia zo hi; na gamtat hoihnate in bangzahin hoih hi taleh, tuate hotkhiatna a hong tunpih thei kei hi. A taktakin gamtat hoihnate in hotkhiatna gah hi zaw hi.\nTopa in hehpihna tawh a hong honkhia khin hi; tu-in Ama thukham in na lungtang tungah kigelh a, Ama Kha Siangtho in tha hong guan a, Ama thukham na nuntakpih thei hi.\nNgaihsutbehna: “Khrih galpa in vantung panin Pasian thukham a langpan hi. Pasian thukham bek mah in mawhna hong mutelsak hi, diktatna tehna hi. Langpangpa in siamna, theihna leh ama vangliatna tawh Pasian thukham susiak nading lampi khat khit khat a banbanin zong hi; amah in zuau tawh a kidim hi.” Ellen G. White, Review and Herald, November 18, 1890.\nVankuumpi sungah aksi lompi (vuuklam) bekbek 200,000,000,000,000,000,000 (mak mak leh mak then nih om hi.) Vuuklam khat bek sungah aksik 100,000,000,000 (Awn za khat) om hi, kici hi. Tua hi-in vankuumpi sungah aksi 200,000,000,000,000,000,000,000 (mak leh mak leh mak leh mak then nih) om cihna hi.\nNate sangin nate a bawlpa lian zaw hi; na bawl mi khat in a bawl na tungah ukna nei hi; bang hang hiam cihleh a bawl nate sangin amah lian zaw hi. Picasso limte sangin Picasso lian zaw hi. Vankuumpi a piangsak Pasian in vankuumpi sangin a lian zaw tham hi. Hih thu siksanin hih thu ngaihsun in: “A kipat cil-in Thu na om a, tua Thu, Pasian tawh na omkhawm a, tua Thu, Pasian ahi hi. Tua hi a, a kipat cil a kipanin Thu le Pasian na omkhawm hi. Pasian in Thu tawh na khempeuh piangsak a, a kipiangsak na khempeuh, Thu tawh loin a kipiangsak khat beek om lo hi” (John 1:1–3). Na khempeuh a bawl, a piangsak Pasian, aksi 200,000,000,000,000,000,000,000 leh na khempeuh a piangsak Pasian in bang dinmun tawh a hong nungta hiam? Amah in naungekin hong suak hi, mawhna nei lo-in hong nungta hi; tua ciangin singlamteh tungah thahna a hong thuak hi. I mawhnate amah in pua-in tawntung nunna a hong kamciam hi.\nI ngaihsun ding hih thu lianpi in: Singlamteh tungah Khrih hong sihin Jesuh sungah hehpihna a hong kipia hi. Pasian in eite tung pan bang hong ngenkik hiam? Hih thute khempeuh banah gen ding thu khat bek om hi. Mihing hong kipiansakna a thu bulpi pen in:\nPasian zahtakna le a thupiakte manna ahi hi.” (Thuhilhsia 12:13).\n1. Monday ni-a a tawpna pen a dotna enkik in. Bangci bangin Pasian thukham sawmte a nuntakpihte in thukham tawh diktansakna ngah ding hanciamna tawh kipelh thei ding uh hiam? Koi bangin lunghiang lo takin thumanna in thukham tawh diktansakna ngah ding hanciamna tawh kibang lo ahihna kimu thei hiam? Koi bangin hih thu nihte kibat lohna i theithei ding hiam?\n2. Thukham Sawmte palsatna hangin gimna lianpi thuak na theihkhak a om hiam? Koi bangin hih thu in thukham in Pasian hong itna kilangsak ahihna na mu thei hiam?\n3. Bang hangin singlamteh in eima hanciamna tawh vantung tun ding hanciamna in a mawkna hi, ci-in hong lak hiam?


url: =2018 kumthakzawh Myanmar gambup ah zinling 14 veibang omkhin :: ZOMI DAILY\nposted on 15 January 2018 at 4:47 pm Lomkholna: Myanmar, News, Sawltak\nMyanmar gamsung ah 2018 kumthak khitzawh akigawm in 14 veibang zin lingkhinta cih Myanmar Earthquake Committee (MEC) panin Vice Chairman asem laitak ahi Myo Thant in genkhia hi. Tua zinling 14 veipen tukum January 12 dong, ni 12 sung bekbek in akigawm in zinling 14 vei apiangkhin ahihi.\nJanuary 10 nikhatsung bekbek inzong Myanmar gambup ah zinling 7 veitak om ci a, ahatlua velval bel omlo in, ahi zongin 5.8 Magnitude ciangciang phaveve hi.\nJanuary 12 ni inzong Myanmar gamsung muntuamtuam ah zinling 7 veimah omleuleu hi. Tuani zinling pen abeisa sangin khauhzaw a, Phyu khuageinai ahzong 6.0 Magnitude thakhatna tawh zinling hi.\nPhyu khuagei ah zinling pen Western Bago Yoma Fault panin akipankhia kici hi. Tua zinlinna munpen Sagaing Fault panin anunglam ah 40km bang ki gamlading in ki ummawh hi. Sagaing Fault kici pen zinling ahuaisia apiang ngeikhin azawipi khat hi a, ahi zongin tuatawh kizopkhakna omloding hi ci’n Myo Thant in genkhia hi.\nTuaciangciang zinling tepen akhauhlua omlo in, aneu nonobek ahihi. Zinling akhauh mahmah atamzaw pen alingma in aneu nono lingphot cihbang omngei khollo ahih manin, hih Myanmar gamsung a zinling tezong akhauhzaw in nungzuihlo khading in ki ummawh cihi.\n2016 kumin Bagan ah zin khauhtak in alin inzong aneu nono lingphot cih omlo in, thakhat in khauhtak in alingziau ahihi.\nAhi zongin 1975 kumsung in China ah zin nasiatak in linggawp in mitampitak in sihlawh hi. Tua zin alinma in aneu nono pawlkhat lingmasa in, tuakhit ciangin akhauhzaw in nungzuih hi. Tuciangciang katheihkhak tuabek hi a, tualo adang zinling akhauhte pen amasa in aneu nono lingphot cih omngei khollo hi ci’n Myo Thant in genkhia hi.\nPhoto: Bagan ah zin alinlai Photo pawlkhat\nAhi zongin Sagaing Fault kici zinling zawipi tungah khuapi honkhat kilamkha ahih manin, kidopding thupi mahmah hi. Sagaing Fault in anawkkhak, zinling athuakngei khuatepen Bago, Phyu, Taungoo, Nay Pyi Taw, Yamethin, Tharsi, Mandalay, Sagaing cih khuapi te ahihi.\nSagaing Fault tawh akinai aomkha ahi Swa khua ahzong 1929 kumin Magnitude 7.3 thahatna tawh zin nasiatak in lingngei hi.\n1930 kumin Bago Earthquake kici zinlinna hangin Bago khuasung ah mi 500 val in sihlawh a, Yangon ahzong mi 50 bangin sihlawh ngei hi. Tuate ih etkik ciangin abeisa kum 80 pan kum 90 sungbang nasiatak in zinling cih omkik ngeinailo a, tua khuate ah aomkha te’n kidopding, kigin kholhding thupi hi ci’n Myo Thant in genbe hi.\nMyanmar gambup ah 2016 kumsung in zinling akigawm in 40 bang om a, 2017 kumsung in zinling 60 veibang om hi. Ahi zongin ahuaisialua tamlo bilbel hi. Sawltak #zomidaily\nPrevious: Malaysia, Mersing ah lamzikpi mencim in anawkkha mawtaw khat suakta liamliam\nNext: Indonesia gamsung ah Stock Exchange in akizang innpikhat kicim\nKampau siamte zia leh tong nam 10 ~ Cing Hau Lun


url: =Kumpi Nihnate 10 | Siantongluan.net\nKumpi Nihnate 10\nKumpi Nihnate 10 |\nTu-in Ahab suanlekhak mihing sawmsagih Samaria-ah teng uh hi. Tua ahih ciangin Jehu in laikhakte gelh a, khuapi ukte, upate, leh Ahab suanlekhak a kemte tung Samaria-ah tua laite khakin,\n"Tu-in hih lai na ngah phetun, na topa uh suante note tawh omin, leengte leh sakolte, kulh a nei khuapite zong, leh hiamte na neihna uh thei un.\nNa topa uh suante sung pan a hoihpen leh a kilawm pen teelin a pa kumpi tokhom tungah tusak un la, na topa uh innkuan-a dingin do un," a ci hi.\nAhih hangin amaute nakpi takin lau uh a, "En un, kumpi nihte in amah nang zolo uh ahih ciangin eite in bangci nanzawh ding ihi hiam?" a ci uh hi.\nTua ahih ciangin kumpi inn a ukte leh khuapi a ukte in upate leh a kemte tawh kigawmin Jehu kiangah mi sawl uh a, "Kote nangma nasemte ka hi uh a, nong sawl khempeuh ka hih ding uh hi. Khat zong kumpi-in ka bawl kei ding uh hi; hoih na sak bangbangin hong hih in," a ci uh hi.\nTua ciangin Jehu in amaute kiangah laikhak nihna gelhin, "Note kei lamah omin, keima thu a mang dingin a kiging na hih uh leh, na topa uh Ahab suanlekhakte lutangte hong la un la, zing ciang tubang hunin kei kiang Jezreel-ah hong puak un," a ci hi. Tu-in kumpipa suanlekhak mihing sawmsagihte pen amaute a khoi khuapi makaite tawh omkhawm uh hi.\nAmaute kiangah a laikhak a tun ciangin amaute in kumpipa suanlekhak tua mihing sawmsagihte that uh a, a lutangte seeng sungah guangin Jehu kiang Jezreel-ah a puak uh hi.\nKamtaipa hong pai-in ama kiangah, "Amaute in kumpipa suanlekhakte lutangte hong paipih uh hi," ci-in a gen ciangin amah in, "Zingsang mateng kulhkongpi lutna-ah khawl nihin koih un," a ci hi.\nZingsangin amah a paikhiat ciangin tua mite khempeuh kiangah, "Note na paubaang kei uh hi. Kumpi Joram sawmsimin a thatpa keimah ka hi hi. Ahih hangin hihte khempeuh a sattuk kua ahi hiam?\nAhab innkuan tawh kizomin Topa in a gen thu, Topa kammal khat zong lei-ah kialo ding hi, ci-in thei un. Bang hang hiam cih leh a nasempa Elijah kiangah a gensa thu Topa in sem khinzo hi," a ci hi.\nTua ahih ciangin Jehu in kuamah a sit nawnloh dongin Jezreel khua sungah Ahab innkuan a omlaite, a behte, leh a lawm meltheihte, leh a siampite khempeuh a that hi.\nTua ciangin amah dingkhia-in Samaria-ah a pai hi. Lamkal, Tuucingte Buk a tun laitakin,\nJehu in Judah kumpi Ahaziah behte tuak a, amah in, "Kuate na hi uh hiam?" a ci hi. Tua ciangin amaute in dawngin, "Ahaziah behte ka hi uh a, Jezreel khua-a om kumpinu tapate leh kumpi ta dangte kiangah a hawh dingin hong paisuk ka hi uh hi," a ci uh hi.\nAmah in a mite kiangah, "Hingmat un," a ci hi. Tua ciangin amaute in tua mite hingmat uh hi. Tua ciangin amaute thatin tua lai-a om dum sungah amaute mi sawmlilenih a sisa-in lawnsuk uh a, amah in amaute khat zong hingkhawilo hi.\nTua lai panin amah a kihepkhiat ciangin amah a dawn dingin a hong pai Rekhab tapa Jehonadab tawh kituak hi. Jehu in tuapa hopihin ama kiangah, "Keima lungsim nang tungah a thuman bangin nang lungsim kei tungah a thuman hiam?" a ci hi. Tua ciangin Jehonadab in dawngin, "Man hi," a ci hi. Jehu in, "A man leh na khut hong khak in," a ci hi. Tua ahih ciangin amah in a khut a khak hi. Tua ciangin Jehu in leeng sungah amah kaito hi.\nTua ciangin amah in, "Kei hong zui in la, Topa}-a ding ka deihluatna hong thei in," a ci hi. Tua ahih ciangin Jehu in a leeng sungah amah tuangsak hi.\nSamaria-ah a tun ciangin Topa in Elijah tungah a gen bangin Jehu in amaute a siakkhiat dongin Samaria sunga Ahab mi a omlaite khempeuh a that khin hi.\nTua ciangin Jehu in mi khempeuh khawmin amaute kiangah, "Ahab in Baal na tawmkhat sem a, ahi zongin Jehu in tampi semzaw ding hi.\nTua ahih ciangin tu-in Baal kamsangte khempeuh, leh a siampite khempeuh kei kiangah hong sam un. Baal tungah biakpiakna lianpi nei ding ka hih manin kuamah pelemsak kei un. A pelem peuhmah nungtalo ding hi," a ci hi. Ahih hangin Baal a biate a suksiat theihna dingin Jehu in ngian tawh a hih ahi hi.\nTua ciangin Jehu in thu pia-in, "Baal-a dingin a thupi kikhopna khat bawl un," a ci hi. Tua ahih ciangin amaute in tua thu zasak uh hi.\nTua ciangin Jehu in Israel sung khempeuhah thu zasak hi. Baal a bia khempeuh hong pai uh a, hong pailo mi khat zong omlo hi. Tua ciangin Baal biakinn sungah amaute lut uh a, Baal biakinn mong khat pan mong khat dong a dim uh hi.\nAmah in puan koihna a ukpa kiangah, "Baal a biate khempeuh-a dingin puante hong la in," a ci hi. Tua ahih ciangin amah in amaute-a dingin a puante hong paikhiatpih hi.\nTua ciangin Rekhab tapa Jehonadab tawh Baal biakinn sungah Jehu a tum hi. Tua ciangin amah in Baal a biate kiangah, "Hih lai-ah Baal a biate bek omin note lakah Topa nasemte a omlohna ding thei un la, zong un," a ci hi.\nTua ciangin biakpiaknate leh meihal biaknate a pia dingin amah a tum hi. Tu-in Jehu in a pualamah mi sawmgiat koih a, "Na khutsung uhah kongpiakte khat peuhpeuh a khahsuahpa in ama nuntakna tawh loh ding hi," a ci hi.\nTua ahih ciangin meihal biakna a bawl a man khit phetin Jehu in a cingte leh uliante kiangah, "Sungtum un la, amaute that un; mi khat zong suaktasak kei un," a ci hi. Amaute in namsau tawh a thah khit uh ciangin a cingte leh uliante in amaute lawnkhia uh a, tua ciangin Baal biakinn sungnung dei-ah tumin,\nBaal biakinn sunga om biakna song paikhiatpihin a hal uh hi.\nTua ciangin amaute in Baal biakna song susia-in, Baal biakinn susia uh a, tuni dongin ekbuk a suaksak uh hi.\nTua bangin Jehu in Israel sung panin Baal siakkhia hi.\nAhih hangin Bethel leh Dan-ah a om kham bawngnote ahi, Israel-te a khialhsakna, Nebat tapa Jeroboam khialhnate panin Jehu kiheikhia lo hi.\nTua ciangin Topa in Jehu kiangah, "Nangmah in keima muhna-ah a man thu limtakin na sepna hang, leh ka lungsimah a om bangin Ahab innkuan tungah na bawlna hangin, na suante khang lina dongin Israel kumpi tokhom tungah tu ding hi," a ci hi.\nAhih hangin Jehu in a lungsim khempeuh tawh Israel Pasian, Topa thukham limtakin zuih ding ngaihsunlo hi. Israel-te a khialhsakna ahi Jeroboam khialhnate panin amah kiheilo hi.\nTua hun lai-in Topa in Israel gam pawlkhat khenkhiat ding kipan hi. Hazael in Israel gamsung khempeuhah amaute zo hi.\nJordan panin nisuahna lam, Gilead gam khempeuh, Gad mite, Reuben mite, leh Manasseh mite, Arnon kuam gei-a om Aroer panin Gilead leh Bashan gam khempeuh a zogawp hi.\nTu-in Jehu gamtatna a omlaite, a sep khempeuh, leh ama thahatnate khempeuh, Israel Kumpite Khang Tangthu Laibu sungah kigelh hi.\nTua ciangin Jehu si a, amaute in Samaria-ah amah a vui uh hi. Tua ciangin ama tapa Jehoahaz in ama tangin a uk hi.\nJehu in Samaria panin Israel tungah kum sawmnihlegiat sung a uk hi.\nTedim Lai Siangtho / Laibu: Kumpi Nihnate 10


url: =Sumpi piakna ~ Rev. Gin Khen Mang :: ZOMI DAILY\nposted on 11 January 2016 at 11:17 pm Lomkholna: Article, Biakna\nPawlpi sungah sumpi piakna thu ih gen ciangin, a gen siapa le a mipite lungsim sungah kisuanna om thei hi. Bang hang hiam cih le Siate in Pawlpi khasum sang uh ahih manin, siate gen dingin, mipi lamte in kilawm sa lo in, a gen siate mahmah in zong khasum apia pawlpi mite mai ah hih thu ih gen ding ciangin hang takin gen ngamlo thei hi.\nA hi zongin, Lai Siangtho sung ih etcian semsem ciangin, piakkhiatna pen a thupi mahmah khat ahihna le a mipite le a siapa kikal a kinop mawhna om sak ding na hi lo zaw in, lungdam tak le lungkim tak a piak ding a hihna kimu thei hi.\n1. Sumpi piakna – Piakkhiatna bulpi hi\nLai Siangtho sung a ih muh mah bangin Sehsuah Pianna pen, mimal khatciat Khristian nuntakna le pawlpi kalsuanna adingin abulpi a hihi. Hih thu ih gen ciangin, pawl khatte in, sehsuah piakkhawngte Lai Siangtho lui lai aa Jews mite zuih dingin Pasian thupiak hi in, eite adingin hi nawn lo hi, ci pong mawk in, sumpi lah kipia tuanlo thei hi.\nMoses in Thukham 10 alakna thu Paikhiatna 20 na sungah ki gelh hi. Tua ma kum za tampi lai in, Piancil 14:20 na sungah, Abraham in a sehsuahte Pasian tungah na pia khin hi. Tua khit ciangin Jacob in, a pute khua lam ah galtai a a paina lampi ah khuamial a hih manin, suangtum khat lukham in lumsuk in ihmu hi.\nA mang sungah Pasian kilatna khat mu hi. (Piancil 28:22) na ah, a khanlawh ciangin, hih munah Pasian om taktak hi,.. ka thei kha kei hi, .” ci in a lukham suangtum la in mun khat ah phut a, tua pen Bethel kici hi. Jacob in Pasian tungah kamciamna pia hi.\ni. Kei tawh nong om khop a,\nii. Ka paina lampi ah nong kep a,\niii. Ka nek ka dawn hongpia in silh ding puan nong piak leh,\niv. Nuamtak in ka pa inn ah ka ciah kik leh;\nTua ciangin kei tunga nong piak ka neihsa khempeuh panin seh sawm suah seh khat kongpia ding hi, ci in kamciam hi.\nHih a tung a ih gen te Moses in Israel mite adingin thukham a lak ma pek a thu piangte a hihi. Moses in Thukham a lak khit ciangin Israelte in Thukham zui ding uh a, Pasian biakinn ah biakinn naseem te adingin sehsuah piak ding a hihi. Israel mite in, lo pan a piang ante, gan khawina pan, huansung a singgahte tung pan a hi zongin, sum bawlte in a meet ngahna pan a hi zongin sehsuah piak ding Pasian vaikhakna a hihi.\nA hi zongin ahun hun in Israel mite in Pasian deihna zui zo lo in, lampial tawntung uh a, sehsuah piakna ah zong manman in na pia lo uh hi.\nPasian in, Israelte minam buppi un, Pasian hoihtak in, a biakna ding deihna tawh Levite mite biakinn naseem dingin sehkhia a hih manin Canaan gam a lut uh ciangin gam hawmna ah mun ngah saklo hi. Bang hang hiam cih le amaute in, Biakinn nasep seem tawntung ding uh a mipite sehsuah tawh nungta dingin a geel sak a hihi.\nTua ahih manin Israel mi buppi tung panin sehsuah te a piakna dingin na ngen hi. Israel mite in ahunhun in nungtolh zelzel uh a, Nehemiah hun lai, kamsangpa Malakhi hun lai khawng in sehsuah puak nawn hetlo uh a hih lam kimu thei hi. Tua ciangin Pasian in sehsuah a piakna ding uh kamsangte tungtawnin hanthotna piasak a, sehsuah biakinn ah a puak lohna thu hi bangin na gen hi. (Mal. 3:8-10)\nNa sehsuahte uh nong pia kei uh hi.\nNa sehsuahte hong pia lo na hih manin, haksatna na tuah uh ciangin, na piak sate uh nane kik uh hi.\nNa sehsuah piak loh na uh in, kei nong zahtak lohna uh a hihi.\nTua a hih manin, Pasian in a mite kiangah sehsuahte biakinn ah nong puak loh manun, guta na hi uh hi. Ka thu manglote na suak uh hi, ci in a gen hi.\nSehsuah piakna pen thu um mite a adingin, a bulpi hi cih ih genmah bangin, Pasian hong piak ih ngahsa thupha teng ngaihsun kik leng, nuntakna, nisim a ih nuntakna ding akisam, annek tuidawn, silh le teen a kipan, ih zat ding sum le thupha tuamtuam tampite kimu thei hi. Pasian tawh ih kizopna, mihing lam panin, a thupi mahmah khat in piakkhiatna a hihi.\n2. Sumpi piakna – Pasian deihna hi\nHih piakkhiatna pen a tawntung in Pasian deihna ahi hi. Lai Siangtho lui hunin Pasian in, a teeltuam Israel mite tungah, sehsuah le sumpite piak peelmawh dingin a hilh hi. Lai Siangtho thak hun ciangin zong Pasian in thu um mite piakkhiatna pen kiciantak in hong hilh a hihi.\nMoses in, biakbuuk a lam ding ciangin, mite tung panin, van tuamtuamte ngen hi. Mite in zong lungkim tak in pia khia ziahziah uh a hih manin, biakbuuk pen baih tak in lam thei uh hi. ( Ex. 25:2)\nBiakbuuk lamna dingin, mite tung panin citpiakna tawh kingah vante kizangin, kilam hi. Tua biakbuuk sungah, nisim in Pasian kibia ding a, nisim biakna, paak namtui halna le sagawh biakna ki nei tawntung ding a hih manin, tua mun a naseem dingin, Pasian in Levite mite sehkhia hi.\nHih Levite mite nuntakna dingin, Israel mi buppi in hong puak uh sehsuahte biakinn kiangah kikoih in, tua sung panin amau innkuan zah le akisapna bangin zang kik uh hi. A hunhun in Israel mite in tua bang ahih loh uh ciangin, Pasian lungkim lohna mu thei hihang.\nIsrael mi pasal khempeuh in kum khat in thum veita Pasian mai biakbuuk ah kilaak ding uh hi. Tua bang a kilaak uh ciangin, khut guak tawh pai lo ding uh a, Pasian in thupha a piak na tawh kizui in, amaute lungkim zah tawi in Pasian biakbuuk ah pai ding uh hi. (Thuhilh kikna 16:16-18). Tua bek tham lo in, na neihsa le na anpalte tawh Topa zahtaak in, ci in hong vaikhak hi. (Pau. 3:9-10).\nLai Siangtho thak hun ciangin zong, thu um mite piakkhiatna ding tawh kisai kitelgen mahmah hi. Mite in amau lungsim sungah om bangin pia khia uh hen, piak loh phamawh cih bangin hi lo in utna lungsim tawh a pia ding uh hi. Tua bang mite Pasian in paakta hi na ci hi. (2 Kor 9:7). Pasian nasepna dingin hih piakkhiatna kisam mahmah hi.\nBiakna naseem mite nuntakna ding le mission nasepna a tuamtuam sepna dingin, sehsuah le sumpite Pasian in thu um mite piak dingin hong hilh hi. Na piakna bangun, hong kipia kik ding hi. Na tehna uh seeng mah tawh hong ki teh kik ding hi. ( Luke 6:38)\nMoses in biakbuuk a lamna dingin mite piakhiatna kisam hi. Levite mite nuntakna dingin Israel mite piakkhiatna kisam hi. Tu hun ciangin, pawlpi nasepna le, misssion nasepna khempeuh alawhcinna dingin, thu um mite piakkhiatna kisam hi.\n3. Sumpi piakna – Lungkimzah piakna hi\nThu um mite sumpi piakna pen, lungkim zah piakna a hihi. Tua ahih le ih lungkimna zah bangzah ahi ding hiam? Sawm aa khat maw, sawm aa nih maw, sawm aa thum maw, cih bang gen toto leng, a tawpna ah apiapa lungkimna zah mah hi zel ding hi.\nTua a hih manin, thu um mikhat in Pasian tungah bangzah pia le lungkim ding hiam? cih ki dong lai ding hi hang. Hih thu ih tel muhna dingin, Pasian in eite adingin bang hong pia aa, bang hong sepsak hiam cih ih muh theih ding kisam pha mahmah hi.\nTedim Labu sung a, Topa aw ka nuntakna tangin siangtho takzang in (Take my life and let it be) a cih la na lungsim sungah sa kawm inla Pasian in eite adingin bang teng hong sepsak hiam cih ngaihsun leng kitel mahmah hi.\nSihtawntungna ‘hell’ pan hong honkhia in nuntak tawntungna hong pia hi.\nNisim ih nuntakna ah hong keem in, hong makaih dingin, Kha Siangtho Pasian hong pai sak hi.\nNisim nuntakna ah leitung pumpi mahmah hong keem hi.\nAnnek tuidawn ding nisim hong pia den hi.\nNiikteen puansilh ding hong pia den hi.\nAmah tawh kilawm dingin hong bawlin thupha tampi hong pia hi.\nPasian in, lei ding hi leh ih lei zawhhetloh ding huih a tawntungin amawkna in hong pia hi. Nitang khuavaak hong pia den hi.\nHih a tung a thu tawmcik khat sung ih ngaihsut khit ciangin, thu um mite in, Pasian tung sumpi ih piak ding ciangin, bangzah ih pia hiam? Niangtuisai le Ansai ah ih pai ciangin, sum a tul laidal piakding baih lam mahmah aa, biakinn ah sumpi tul khat ih khiat ciangin gollua ih sa kha mawkmawk hiam?\nLuke 21:1-4 na sungah, Jerusalem Biakinnpi ah sumpi khiatna bung sungah meigongnu sumpi piakna thu kimu thei hi. Topa Jesu in, Jerusalem biakinnpi ah sumpi khia mi tampite mu hi. Mi haute akipan in mi zawng daipaamte nangawn hong pai in amaute lungkim zah ciat khia uh hi. Hih sumpi a khia mite lungsim Topa Jesu in thei a hih manin, “meigongnu in tam khia pen hi”, cih gen khia hi.\nMeigongnu in ama nuntakna adingin sitnawn loin aneih khempeuh pia khia a hih manin, tam khia pen hi na ci hi. Tua lo sumpi a khia veve mi haute in a neihsa uh tampi a khiat hangun, tua zah tampi inn ah nei lai uh hi. Pasian in ih piakkhiat bek en lo-in, ih koih lai teng tawh sehkak a hih manin, meigongnu in tam khia pen hi, na ci hi.\nTuhun ciangin, pawlpi aa zuih ding pen 1 Korin 8. na sung a Sawltak Paul hong hilh mah bangin, mimal khat ciat in, amaute piaknop zah piak ding a hihi. Pasian a dingin ih phal zah, ih piak nopzah, ih lungsim sung a om bang tektek piakding a hihi. Ih phawk ding thu in, ih piakna zah tawh kituak in hong ki pia kik ding hi.\nSawltak 2. na sungah pawlpi apiantung aa thu um mite om zia pawl khat kimu thei hi.\nThu um mite khempeuh pawl khat bek in om khawm uh hi.\nAmaute neihsate gawm khawm uh hi.\nA neihsate uh zuak in, pawlpi sungah kisapna neite huh uh hi.\nBiakinn sungah nisim in lungsim kituaktak in om uh hi.\nAmaute innte ah neekkhawm bawl kawikawi uh hi.\nLungdam takin anne khawm den uh hi.\nPasian min pahtawi tawntung uh hi.\nMite maipha zong a ngah uh hi.\nA thupi pen in, nisim in Pasian um mi kibehlap hi.\nA tawpna ah, thu um mi khatciat in, lungkim zah ih piakkhiatna hangin, pawlpi sungah kilemna, nopsakna, ki thutuahna cihte om ding a, tua ih piakkhiat na gah pen, ei kiang a hi zongin mun dang khat peuhpeuh ah a hizongin, Pasian minthanna dingin thu um mite ki behlapna, pun’na om tawntung ding hi.\n4. Sumpi piakna – Thupha ngahna hi\nSumpi piakna pen, thu um mite nuntakna adingin nasep thupi khat hi a, Pasian hong deih sak khat zong a hihi. Lungkim zah piakna hi cihte gen khin hi hang, a nunung pen in thupha ngahna hi cih zong ih gen nuam lai hi.\nSumpi piakna pen thupha ngahna hi ci in, tua lametna bek tawh sumpi piak ding hilo hi. Tuhun ciangin, mite nuntakna haksa a hih manin, sum bawlna dan in ki ngaihsun a Pasian thupha ngahna dingin sumpi piak ding hi kici hi. A hi bang khat aa ih ngaihsut hangin, ih meet nop man a sumpi piak ding hi lo in, Pasian ih it man a piak ding tavuan a hihi. Aungbali (lottery) letmat lei dan khat in sumpi ih piak khak le man hetlo hi. Aungbali letmat lei khempeuh in zong ngah kim zenzen lo hi.\nSumpi ih piak ciangin,\ni. Ameet ih ngah nop manin sumpi ih pia kha hiam?\nii. Ih hauh nop manin sumpi pia ih hi hiam?\niii. Mite in hong mu hen ci a pia ih hi hiam?\niv. Pawlpi tungah sumpi pia ih hih manin thu neihnopna tawh pia ih hi hiam?\nA tawpna ah Pasian adingin SUMPI PIAKNA pen THUPHA NGAHNA hi cih gen nuam pha mahmah hang, a hi hangin, lungsim manloh khat peuh tawh ih piak khak le a piang ding thu te en suk lai leng: Haagai 1:6-8 na sungah, Israel mite kiangah, Pasian tung a a thuman loh manun, Pasian in haksatna thuak sak hi. Tua ahih manin, Pasian thu masa saklo in Pasian itna tawh a piak loh uh ciangin,\nAn na nek hangun, na gil uh vah theilo ding hi.\nPuan na silh hangun na khua uh lum lo ding hi.\nSum na thalawh uh hangin, na thalawhsa uh sumte na koih na uh ip a taw-vang bangin bei mang ding hi.\nA hi zongin, thu um mite in Pasian itna tawh ih piakna thu kisitkik in, hong tung ding mailam hun ah, hanciamna tawh Pasian mah thupi sak pen in, ih piak khiat le TOPA hong kamciam thupha te a banbanin ih ngah ding hi. Tua a hih manin, mailam hun ah ih piakkhiatna pen lungsim le na khempeuh a thei pa tung aa pia khia hing cih phawk kawmsa in,\nA beisa hun in ih ngahsa sung panin seh sawm suah seh khat a pia zo te in, sehsawm suah seh nih, seh thum seh li cih bangin Pasian muanna tawh kisin toto ding hi hang.\nTua bang a kisin mite nuntakna sungah Pasian in thupha hong piak ding kamciam omsa hi. Thupha ih cih ciangin sumtang hi pah selo kha ding hi, innkuan sung cidamna, innkuan sung nop sakna, ki itna, sepna khat peuhpeuh ah lungkimna cihte a kipan, Pasian in hong piak theihthupha a dim in om lai hi. Kisin ding hi hang.\nA kigenngei thu khat ah, Sumpi manman a piakna pen, thupha kingah takpi a hih manin, mi mawkmawk tungah gen huai lo hi, kici zaw zen hi. Rev. Gin Khen Mang\nPrevious: Zomi Sonnet: Vang Ngaih Pen ~ Thawnpu\nNext: Vanglian Pasian khe in leitung hongsikna banghanghiam? ~ Nang Kam Thang